2015-2019 Йилларда Ўзбекистон Республикаси нефт-газ тармоғи ривожланишининг устувор йўналишлари | UZBEKNEFTEGAZ\nСизлар каби нуфузли халқаро ташкилотлар вакиллари иштирокидаги аудиторияни яна Тошкентда кўриш ва Сиз билан биргаликда нефт-газ тармоғи ривожланишининг долзарб йўналишларини муҳокама қилиш имкони мавжудлигидан ғоятда мамнунман. “Ўзбекистон Нефть ва Гази” Халқаро кўргазма ва конференциясини қатор йиллардан буён ўтказиш давомида биз глобал иқтисодий муҳит шароитларида нефт-газ соҳасининг истиқболлари тўғрисида фикр-мулоҳазалар билан алмашишнинг самарали профессионал майдонини яратганимизни эътироф этиш менга алоҳида завқ бағишлайди. Чиндан ҳам, келгуси йили ушбу экспозицион лойиҳа ўзининг 20 йиллик юбилейини нишонлайди. Бу эса ўз навбатида унинг нақадар зарурлиги ва долзарблигидан дарак беради ҳамда дўстларимиз ва шерикларимиз сафи доимо кенгайиб бораётганлигини ифодалайди. Ва бугунги форум, уйлайманки, вақт синовидан ўтган дўстона алоқаларимизнинг янада ривожланиши ва бойишига туртки беришига аминман.\nБугунги маърузам мавзуси - «2015-2019 йилларда Ўзбекистон Республикаси нефт-газ тармоғи ривожланишининг устувор йўналишлари» деб номланади».\nЎзбекистон нефт-газ тармоғининг ривожланиши республика ёнилғи-энергетика мажмуасининг самарали фаолиятини таъминлаш борасидаги вазифаларни бажариш билан чамбарчас боғлиқдир. Ҳозирги вақтда Ўзбекистон нефт-газ тармоғи мамлакат иқтисодиёти ривожланишининг энг муҳим йўналишларидан бирига айланган.\nШу муносабат билан, мамлакатимизда Ялпи ички маҳсулот узоқ давр мобайнида ҳар йили камида 8 фоизга ўсиши суръатларини таъминлаш бўйича ўта муҳим вазифалар турган паллада Ўзбекистон нефт-газ тармоғининг барқарор ривожланиши улкан аҳамиятга эга бўлмоқда.\nБиз корхоналар фаолияти йўналишини шундай қайта ташкил қилишга уриняпмизки, энг асосий эътибор табиий газ каби стратегик хом ашё экспортини оширишга эмас, уни қайта ишлаш ва юқори қўшимча қийматга эга бўлган, сифати ва экология талаблари бўйича жаҳон стандартларига жавоб берадиган, юқори ликвидли нефт-газ ва кимё маҳсулотларини ишлаб чиқариш бўйича ўз қувватларимизни ривожлантиришга қаратилиши лозим.\nНефт-газ тармоғи корхоналарини барқарор ривожланишини таъминлаш вазифаси фаолиятнинг устувор йўналишларини аниқ белгилашни тақозо этади (слайд 3). Соҳанинг ушбу йўналишларини амалга ошириш углеводород хом ашёсини излаш бўйича замонавий технологияларни жалб қилишга имкон берадиган тегишли молия ресурсларини талаб қилади. Шу боис республикада хорижий инвесторларни жалб этишга алоҳида эътибор қаратилмоқда. Бу борада энг аҳамиятли лойиҳалар қаторидан Газпром ва Лукойл (Россия), CNODC (КНР), Петровьетнам (Вьетнам), KNOC (Корея), SASOL (ЖАР), Орол лойиҳаси бўйича компаниялар Консорциуми каби инвестицион лойиҳаларни эътироф этиш мумкин.\nТармоқнинг инвестицион жозибадорлиги ортиб бормоқда, унинг инвестицион фаолияти ҳам фаоллашмоқда. Иқтисодиётнинг нефт-газ соҳасини ривожлантириш ва модернизациялашга инвестицияларни жалб қилиш ва хорижий капитални ўзлаштириш улушининг ўсиши бундан яққол далолат бериб турибди. Тўғридан-тўғри хорижий инвестициялар ҳамжи 2005 йилга нисбатан қарийб 23 баравар кўпайди.\nЭнди Ўзбекистон нефт-газ тармоғини ривожлантиришнинг ҳар бир устувор йўналишини кўриб чиқамиз.\nУглеводородлар захираларини ошириш йўли билан ресурслар базасини янада кенгайтириш нефт-газ тармоғи самарали фаолиятининг асосини ташкил қилади. Асосий негизи нефть ва газдан иборат бўлган бу захиралар мамлакат иқтисодиётининг ёнилғи-энергетика ресурсларига тобора ошиб бораётган эҳтиёжини таъминлайди. Бундай шароитларда, нефт ва газ конларини излаш ва республиканинг углеводород ресурсларини янада ошириш мақсадида, геологик қидирув жараёнига янги ҳудудлар ва чуқур жойлаштирилган мажмуаларни жалб қилиш масаласи кўндаланг турибди.\nЭнг истиқболлилари сифатида ўрганиш учун қуйидаги йўналишларини ажратиш мумкин: нефть ва газ конларини излаш мақсадида – палеозой қатламлари (Устюрт, Бухоро-Хива ва Фарғона минтақалари); Сурхондарё вилоятида туз остидаги юра қатламлари; Сурхондарё митақасидаги Учқизил-Миршодин зонасидаги тегишли катламлар; янги ҳудудлар (Ўрта-Сирдарё депрессияси ва Зарафшон чуқури).\n2019 йилгача бўлган давр ичида қуйидаги ҳудудларда геологик қидирув ишларини ўтказишга мўлжалланган инвестицион лойиҳаларни амалга ошириш белгиланган:\nБойсун ва Сурхон инвестицион блоклари;\nХоразм ва Мешекли-Тузкой инвестицион нефт-газ уюмлари мавжуд блоклар.\nУглеводородлар базасини кенгайтириш мақсадида республикада нефть ва газ уюмларини қидиришнинг анъанавий йўналишларига зарар етказмаган ҳолда ноанъанавий углеводородлар манбаларини излаш ва ўрганишга қаратилган тадқиқотлар миқёслари аста-секин ортиб боряпти. Хусусан, бу борада Сангрунтау, Бойсун, Актау каби конлар бўйича сланецли нефтни ишлаб чиқариш учун уларнинг захираларини оширишни таъминлаш мақсадида ер юзасидан яқин масофада жойлашган ёнувчи сланецларни геологик ўрганиш ишларини ўтказишга қаратилган лойиҳалар; Сурхондарё минтақасидаги Корсагли, Дасманага ва бошқа конларни қидириш ва ўзлаштиришга тайёрлаш бўйича технологияларни жалб қилиш учун сланецли газларни қидириш ва қазиб чиқариш технологиясини ўзлаштириш ҳамда оғир нефтлар ва табиий битумлар конларини геологик ўрганиш мақсадида истиқболда сланецли газларни излаб топиш учун (дастлаб Қашқадарё ва Бухоро вилоятларида) республика ҳудудини ўрганиш.\nБелгиланган геологик қидирув ишларининг амалга оширилиши 2020 йилга қадар Ўзбекистон Республикасининг углеводородлар борасидаги салоҳиятини 2014 йилда берилган баҳоларга нисбатан 1,5 бараварга оширишга имкон беради.\nУглеводород хом ашёсини қазиб чиқариш тизимига иқтисодий жиҳатдан рентабелли ва самарали энергетик технологияларни жорий қилиш тармоқ фаолиятининг ўта муҳим йўналиши ҳисобланади. Бунга турли йўллар билан эришилади. Бир томондан, хорижий компаниялар билан бирга ёки улар иштирокида СРП лойиҳалари асосида қўшма корхона яратиш мумкин. Бундай лойиҳалар нефть ва газни қазиб чиқаришнинг инновацион жараёнларини фаоллаштиришга таъсир кўрсатадиган ўз тажрибаси ва янги технологияларини олиб киради, иккинчи томондан эса – ўз илмий ютуқларининг технологияларини такомиллаштиришга ҳисса қўшади.\nҚатор очилган нефт-газ конларини жадал ишга тушириш, ноанъанавий ва қазиб чиқарилиши мураккаб бўлган хом ашёларни қазиб чиқариш нефт-газ қазиб чиқариш корхоналари фаолиятининг устувор йўналиши ҳисобланиб, бу ўз навбатида конларнинг ўзига хос хусусиятларини ўрганишни фаоллаштириш, унумли қатламларни очиш бўйичаэнг самаралитехнологик воситаларни танлаш ва углеводородлар кўпайишини жадаллаштиришни талаб қилади. Ҳозирги вақтда, хорижий компанияларни жалб қилган ҳолда, нефть қазиб чиқариш ҳажмини кўпайтиришни таъминловчи янги технологиялардан кенг фойдаланиш дастури тайёрланмоқда.\nРеспубликани бундан кейин ҳам газ билан барқарор таъминлаш ва табиий газ экспортини ошириш учун ёқилғининг муқобил тури сифатида суюлтирилган углеводород газини ишлаб чиқариш ҳажмлари ўсишини таъминлаш тармоқ фаолиятининг алоҳида йўналиши ҳисобланади.\nГазни қайта ишлаш соҳаси ривожланиши истиқболлари ҳам суюлтирилган газ, конденсат, олтингугуртни ишлаб чиқаришни янада кенгайтириш, ҳам кимёвий синтез учун табиий газнинг барча ресурсларидан чуқурроқ фойдаланиш ва юқори ликвидли маҳсулотларни олиш билан боғлиқдир.\nҲозирги вақтда «Ўзбекнефтгаз» МХК тизимида табиий газни қайта ишлаш йўналишида қуйтдаги корхоналар фаолият юритади: Муборак ГҚЗ, Шўртан газ-кимё мажмуаси ва «Шўртаннефтгаз» УШК.\n«Шўртаннефтгаз» УШК пропан-бутан аралашмасини олишга мўлжалланган бешта қурилмаларининг суюлтирилган газ бўйича бир йиллик умумий қуввати йилига 250,0 минг тонна, конденсат бўйича – қарийб 100 минг тонна, олтингугурт бўйича – 5 минг тоннагача бўлган миқдорни ташкил қилади ва бу олтингугурт тозаловчи аминли қурилмаси билан оксидланган газнинг бутун ҳажмини қайта ишлаб, олтингугуртга айлантиришни таъминлайди.\n2012-2013 йилларда «Муборак ГҚЗ» УШКда газни қайта ишлаш йиллик қуввати 4,0 млрд. м3 га тенг суюлтирилган углеводородли газни ишлаб чиқариш бўйича учта қурилма ишга туширилди. Бутун корхона бўйича эса бир йилда қарийб 240 минг тонна суюлтирилган углеводородли газ ва 110 минг тонна барқарор конденсат ишлаб чиқарилади.\nТабиий газ таркибидан қимматбаҳо компонентларни янада чуқур ажратиб олиш ишлари 2001 йилда Шўртан газ-кимё мажмуаси фойдаланишга топширилганлиги билан боғлиқ бўлиб, у ерда илк бор этан, пропан, бутан ва газ конденсати бир-биридан ажратилишини таъминлайдиган табиий газни қайта ишлашнинг криоген технологияси қўлланилган. Ушбу мажмуада ажратиб олинадиган этан асосида этилен ишлаб чиқариш ҳамда полиэтилен маҳсулотини ишлаб чиқариш йўлга қўйилган. «GTL лойиҳасини» хом ашё гази билан барқарор таъминлаш мақсадида ҳозирги вақтда «Шўртан Бош иншоотларининг (БИ) қурилмаларини модернизациялаш ва Шўртан-ШГКМ БИ газ қувурини қуриш» йўналишида ишлар олиб бориляпти. Шўртан БИнинг мавжуд қурилмаларини қайта таъмирлаш ва модернизациялаш бўйича ташкилий-техник тадбирлар ишлаб чиқиляпти, корхоналар бўйича маҳсулот ишлаб чиқарилишининг ҳисоб-китоблари қилиняпти ва сарф-харажатлар тахминий баҳоланяпти. Пропан бутан аралашмасини олувчи қурилма(УППБС)дан тозаланган газ Шўртан ГКМга узатилиши ҳисобига Шўртан БИни техник қайта жиҳозлаш борасидаги чора-тадбирларнинг амалга оширилиши бир йилда этилен ишлаб чиқариш ҳажмини 152,0 минг тоннагача ва полиэтилен ишлаб чиқариш ҳажмини – 138,0 минг тоннагача оширишга имкон яратади.\nҲозирги вақтда Сурғил кони негизида Устюрт газ-кимё мажмуасини қуриш ва конни ободонлаштириш ишлари олиб борилмоқда. Мажмуада йилига 4,5 млрд. м3 газ қайта ишланиб, 400 минг тоннагача полиэтилен ва 100 минг тоннагача полипропилен ишлаб чиқарилади. Ушбу лойиҳа 2012 йил якунлари бўйича дунёдаги ўнта энг йирик глобал инвестицион лойиҳалар қаторидан ўрин эгаллади. Ушбу объектдаги қурилиш-монтаж ишларини 2015 йилнинг охиригача якунлаш ва 2016 йилдан бошлаб ишга тушириш кўзда тутилган.\nЭкология жиҳатдан тоза нефть маҳсулотларини ишлаб чиқариш ҳажмларини ошириш мақсадида Ўзбекистон Республикасида Шўртан ГКМда тозаланган метан асосида ишлаб чиқариладиган синтетик суюқ ёнилғини ишлаб чиқариш корхонасини яратиш лойиҳаси амалга оширилмоқда. Ушбу технология мамлакатнинг ёнилғига бўлган тобора ортиб бораётган эҳтиёжларини таъминлаш имкониятларини кенгайтириш ва ҳавога чиқарилаётган зарарли моддаларнинг атроф-муҳитга бўлган салбий таъсирини сезиларли камайтиришга имкон беради, чунки GTL технологиясидан фойдаланиб ишлаб чиқариладиган маҳсулот таркибида ароматик углеводородлар, олтингугурт ва азот мавжуд эмас ва у Евро-4 талабларига жавоб беради.\nШунингдек, «Лукойл» компанияси билан биргаликда Қандим конини ўзлаштириш ва газни қайта ишлаш заводини қуриш ишлари олиб борилмоқда. Лойиҳа қуввати бўйича объект бир йилда 8,1 млрд. м3 газни қайта ишлайди. Ушбу ГҚЗнинг йиллик номинал қуввати 4,05 млр. дм3 га тенг иккита қурилмасида таркибида юқори миқдорда олтингугурт мавжуд бўлган газни қайта ишлаш ва бир йилда 7,6 млрд м3 тозаланган ва қуритилган газ; 209,0 минг тонна барқарор конденсат; ва 270,0 минг тонна газ олтингугурт ишлаб чиқариш кўздад тутилган.\nхорижий компаниялар билан биргаликда углеводородларни чуқур қайта ишлашга мўлжалланган қўшма корхоналарни яратиш; муқобил ёнилғи турлари ва энергия манбаларини ишлаб чиқариш ва қўллаш ҳамда нефт-кимё технологияларини жорий қилиш соҳасида фаолият юритиши алоҳида аҳамият касб этмоқда.\nЎзбекистон Республикаси Президентининг 2015 йил 4 мартдаги ПФ-4707-сонли Фармонига мувофиқ 2015-2019 йилларда ишлаб чиқаришни таркибий ислоҳ қилиш, модернизациялаш ва диверсификациялашни таъминлаш борасидаги чора-тадбирлар дастурига углеводород хом ашёсини янада чуқур қайта ишлашга қаратилган йирик лойиҳалар киритилган, шу жумладан:\n«Углеводородлар пиролизи бўйича янги завод қуриш» (“Уз-Кор Газ Кемикал” ҚК пиролизли дистилляти);\n«Муборак ГҚЗ» УШКда олтингугурт олиш қурилмасининг ишдан чиқаётган қувватларини қоплаш» ва бошқалар;\n«Табиий газдан олефинларни ишлаб чиқаришни ташкил қилиш ва полимерларни (полиэтилен, полипропилен, полистирол, каучук, спандекс ва ш.ў.) олиш;\nТабиий газни метанолга қайта ишлаш асосида полиэтилен, полипропилен, этиленгликоллар, этиленоксидлар ва этиленпропиленли каучукни ишлаб чиқаришни ва моддий техник таъминот(МТО) жараёни бўйича метанолдан олефинларни (этилен ва пропилен) ишлаб чиқаришни ташкил қилиш. Лойиҳани 2015-2019 йиллар давомида амалга ошириш режалаштирилган.\n2016 йилда 11 та, 2017 йилда - 5 та, 2018 йилда - 9 та, 2019 йилда - 14 та ва ундан кейин яна 11 та лойиҳа доирасида янги объектларни ишга тушириш кўзда тутилган.\nРеспубликанинг ёнилғи-энергетика балансига муқобил хом ашёни жалб қилиш мақсадида нефтга бўлган эҳтиёжни умумий қиймати 600 млн. долларга тенг «Сурунтау конининг (Навоий вилояти) хом ашё негизида ёнувчи сланецларни нефть маҳсулотларига комплекс қайта ишлаш корхонасини ташкил қилиш» лойиҳаси доирасида ёнувчи сланецларни қайта ишлаш маҳсулотларига алмаштириш масаласи кўриб чиқилмоқда. Лойиҳанинг амалга оширилиши йилига 8 млн. тоннагача ёнувчи сланецларни қайта ишлаш ва 80 минг тонна сланецли нефть, мойлар, бензин, 232 минг тонна дизель ва турбина ёнилғилари ҳамда 157 минг тонна оғир ёнилғиларнинг бошқа турларини ишлаб чиқаришга имкон яратади. Лойиҳани 2015-2020 йиллар давомида амалга ошириш режалаштирилган.\nШунингдек «Суюлтирилган табиий газ ишлаб чиқаришни ташкил қилиш (LNG)» лойиҳасини амалга ошириш режалаштирилмоқда. Қиймати 212,5 млн. долларга тенг ушбу лойиҳанинг амалга оширилиши йилига 350 минг тоннагача суюлтирилган табиий газ ишлаб чиқаришга имкон беради. Лойиҳани 2015-2018 йиллар давомида амалга ошириш режалаштирилган.\n2015-2019 йилларда ишлаб чиқаришни таркибий ислоҳ қилиш, модернизациялаш ва диверсификациялашни таъминлаш борасидаги чора-тадбирларга оид қабул қилинган дастурга мувофиқ умумий қиймати 18,65 млрд. долларни ташкил қиладиган жами 54 та инвестицион лойиҳаларни амалга ошириш кўзда тутилган, шу жумладан дастурнинг манзилли қисмига умумий қиймати 7 105,0 млн. долларлик 39 та лойиҳа киритилган, шундан 5109,0 млн. долларни тўғридан-тўғри хорижий инвестиция ва кредитлар ташкил қилади.\nАйтиб ўтилган барча лойиҳаларнинг амалга оширилиши 5400 дан ортиқ янги иш жойларини яратишга имкон яратади.\nДастурни амалга ошириш натижалари бўйича қуйидаги янги қувватларни ташкил қилиш кўзланмоқда: 8,55 млрд. м3 гача табиий газ, 71,7 минг тоннагача нефть, 161 минг тонна газ конденсатини қазиб чиқариш; 21 млрд. м3 ҳажмдаги табиий газни транспорт воситасида ташиш; 361,2 минг тонна суюлтирилган газ, 742 минг тонна полиэтилен, 500 минг тонна полипропилен, 100 минг тонна полистирол, 30 минг тонна каучук, 30 минг тонна спандекс, 863,38 минг тонна дизель ёнилғиси, 304,0 минг тонна керосин, 393,5 минг тонна нафт, 53 минг тонна пиробензин, 30 минг тонна бензол, 20 минг тонна толуол, 5 минг тонна ксилол, 4 минг тоннагача яроқли қуймалар ҳамда суюлтирилган газ учун 60 минг донагача баллонлар ва 12 та йирик ўлчамли катта тоннажли ускуналарни ишлаб чиқариш; 467,7 млн. м3 гача ҳамроҳ газни утилизациялашга мщлжалланган корхона.\nБундан ташқари, 148 млн. м3 гача бўлган ҳажмдаги сиқилган газни сотиш (45 та автомобил газ қуйиш компрессор шахобчалар(АГНКС)лар орқали) ва ҳар йили автотранспорт воситаларига 30 минг донагача суюлтирилган газ ускуналарини ўрнатиш (10 та сертификацияланган марказларда) кўзда тутилган. Лойиҳаларнинг амалга оширилиши ишлаб чиқарилаётган нефть маҳсулотлари ва 455,5 млн. м3 оксидли газнинг сифатини ошириш (Евро 3 ва ундан юқори) ҳамда 2,49 млрд. долларлик ҳажмда маҳсулот ва хизматлар экспортини амалга оширишга имкон беради.\n«2015-2019 йилларда тайёр маҳсулот, бутловчи қисмлар ва материалларни ишлаб чиқаришни маҳаллийлаштириш дастури»ниамалга ошириш тармоқ ривожланишининг энг муҳим йўналиши ҳисобланиб, унга мувофиқ аввал импорт ҳисобига олиб келинадиган тармоқлараро саноат кооперациясини кенгайтириш маҳсулотини ишлаб чиқаришни ҳар йили ошириб бориб, 2015 йилда 14,7 фоиздан 2019 йилгача 35,5 фоизгача кўпайтириш кўзда тутилган.\nДастурга рақобатбардош импорт ўрнини босувчи маҳсулотларни ишлаб чиқаришни назарда тутадиган 32 та лойиҳа киритилган. Уларнинг амалиётга жорий этилиши бутун тармоқ бўйича маҳаллийлаштириладиган маҳсулот ишлаб чиқариш ҳажмини 2015 йилда 87,793 млрд. сўмдан 1042,022 млрд. сўмгача оширишга имкон яратади.\nИмпорт ўрнини босиш ҳисобига олинадиган самара 200,0 млн. АҚШ долларидан ортади ҳамда 1300 та янги иш ўринлари ташкил этилади.\nАйни пайтда, янги турдаги машинасозлик маҳсулотлари, кимёвий реагентлар бурғилаш эритмаларининг оғирлаштирувчилари, изоляция материаллари, замонавий газ ҳисоблагичлар, нефть ва газни қайта ишлаш маҳсулотларини, шу жумладан 2016 йилдан бошлаб Устюрт ГКМда ишлаб чиқарилиши режалаштирилаётган полипропиленни ишлаб чиқариш ўзлаштирилади.\nУшбу давр ичида маҳаллийлаштирилаётган маҳсулотларнинг экспорти 20,0 минг АҚШ долларидан 498 млн. 75 минг АҚШ долларигача ўсиб боради.\nэнергия ва ресурсларни тежаш масалалари айниқса долзарб бўлиб қолмоқда.\nДастур доирасида электр энергиясини истеъмол қилишни оптималлаштириш, энергияни тежаш ва муқобил энергия манбаларидан фойдаланиш соҳасида умумий қиймати 96,5 млн. долларга тенг 11 та лойиҳани амалга ошириш режалаштирилган. Ушбу лойиҳаларни амалиётга жорий этишда, дастлабки ҳисоб-китобларга кўра, нефт-газ саноати объектларида қарийб 76,4 млн.кВт электр энергияси, 100 минг Гкал иссиқлик энергиясини тежаб қолиш ҳамда ўз эҳтиёжлари учун 3,9 млн. кВт электр энергиясини ишлаб чиқариш кутилмоқда.\nнефт-газ соҳасида экология масалаларини ҳал қилиш билан чамбарчас боғлиқ. Бу кўп қиррали ва кўп аспектли муаммо бўлиб, кўпгина йўналишларни қамраб олган ва шу боис одатда нефт-газ тармоғини «яшил иқтисодиёт» режимида ишлашга ўтказиш шаклида талқин этилади.\nНефт-газ машинасозлигини ривожлантириш нефт-газ саноати барқарор ишлашини бошқаришнинг устувор йўналиши сифатида кўрилади. Ҳозирги вақтда унинг таркибига қуйидагилар киради: нефтгазкимё, нефт қазиб чиқариш ва бошқа саноат тармоқларининг ускуналарини лойиҳалаштириш, ясаш ва сервис хизмат кўрсатишга ихтисослашган бош корхона - «Ўзбеккимёмаш заводи» АЖ; бурғилаш ускуналари учун эҳтиёт қисмлар, шу жумладан резина-техник буюмларни ишлаб чиқариш билан шуғулланадиган «Андижон тажриба-экспериментал заводи» АЖ; нефт ва газни қайта ишлаш ускуналарини ва улар учун эҳтиёт қисмларни ишлаб чиқаришга ихтисослашган «Қўқон механика заводи» АЖ; нефт-газ, бурғилаш ускуналарини ва газ тортиб узатувчи агрегатлар учун эҳтиёт қисмларни ишлаб чиқарадиган «Бухоро таъмирлаш-механика заводи» АЖ. Нефт-газ саноатининг машинасозлик мажмуасини «Ўзнефтгазмаш» АК бошқаради.\n«Ўзбеккимёмаш заводи» АЖда ишлаб чиқарилган технологик ускуналар билан республиканинг қуйидаги энг йирик углеводородлар конлари жиҳозлантирилган: Шарқий Бердах, Дояхатин, Сурғил, Кулбешкак каби конлар ва газни тайёрлаш қурилмаларининг блокли ускуналарини ишлаб чиқариш, «Устюртгаз» УШК паст ҳароратли сепарация қурилмаси, «Узтрансгаз» АК компанияси Қўнғирот компрессор станциясида газни қуритиш қурилмаси ва кўпгина бошқа қувватлар. Ўзбекистонда илк бор «Ўзбеккимёмаш заводи» АЖда горизонтал шаклдаги, зигзагсимон, кам оқимли ҳаво билан совитиш аппаратларини (ҲСА) ишлаб чиқариш ўзлаштирилди ва улар Кўкдумалоқ конидаги Келлог компрессор станциясини модернизациялашда қўлланилган, шунингдек, «Шўртаннефтгаз» УШК учун пропан-бутан аралашмасини олиш қурилмаси(УПБС) учун ускуналар ишлаб чиқарилган ва етказиб берилган. «Ўзбеккимёмаш заводи» АЖнинг ишлаб чиқариш қувватларини модернизациялаш режалаштирилмоқда ва бу тармоқ корхоналари яқин вақтларгача хориждан сотиб олган қалин деворли, йирик ўлчамли ва оғир вазнли ускуналарни ишлаб чиқаришга киришиш имкониятини яратади.\nтармоқнинг бошқарув ва технологик жараёнларига ахборот технологияларини комплекс жорий қилишни талаб этади. Шунинг учун бу жараёнда биринчи навбатдаги вазифа тармоқ корхоналарининг барчасида замонавий ахборот технологияларини жорий қилишдан иборатдир.\nТармоқ олдида турган вазифаларнинг ҳал қилиниши нефт-газ тармоғи ва унинг корхоналари барқарор ривожланишининг иқтисодий механизмини такомиллаштириш зарурати билан чамбарчас боғлиқ, ва бу ҳам устувор йўналиш ҳисобланади, чунки ҳар қандай техник ва технологик вазифанинг ҳал қилиниши, табийки, харажат ва натижаларнинг иқтисодий муаммолари билан тўқнашади. Қатъий тежамкорлик режимини жорий қилиш, ишлаб чиқариш харажатлари ва маҳсулот таннархи пасайтирилишини рағбатлантириш ҳисобига молиявий барқарорликни таъминлаш жараёнлари ҳал қилувчи аҳамиятга эга.\n12. Ва ниҳоят, тармоқ корхоналари фаолиятининг яна бир жуда муҳим йўналиши мавжуд. У ҳам бўлса – юқори малакали кадрларни тайёрлаш. Сир эмаски, самарали ва унумли иш олиб боришга ходимларнинг катта тажрибаси, юқори касбий маҳорати ва ғайратли меҳнатининг оптимал уйғунлашуви эвазига эришилади, чунки фақат юқори салоҳиятли кадрларгина Ўзбекистон нефт-газ тармоғининг барқарор ривожланиш борасидаги стратегик ва тактик вазифаларни самарали ҳал қилишга қодир бўладилар.\nУшбу йўналишларнинг барчаси бугунги кун талабларидан келиб чиқиб, мунтазам равишда ишлаб чиқиладиган ва мувофиқлаштириладиган тармоқ ривожланишининг жорий, ўрта ва узоқ муддатли стратегиясида ўз аксини топган.\nЎзбекнефтгаз» МХК бошқаруви раиси А.Султановнинг маърузаси


Тинчлик посбонлари байрами – Namangan IIB\nТинчлик посбонлари байрами\nYanvar 12, 2018 admin Uncategorized\nБурчга садоқат, осойишталик йўлида камарбасталик, қатъий интизом ва она ватанга чексиз мухаббат. Бу ҳислатларнинг бари бугунги кун ички ишлар органларида хизмат қилаётган ҳар бир ҳодимнинг кундалик турмуш тарзини ифода этади. Сўнгги вақтларда ички ишлар органлари тизимида амалга оширилаётган туб ислохотлар сохада чин маънода юксалиш вазифасини ўтамоқда. 14 январ “Ватан ҳимоячилари куни” муносабати билан вилоят ички ишлар бошқармасида ташкил этилган байрам тадбирида ҳам бу фикрлар алоҳида этироф этилди.\nДастлаб бошқарма бошлиғи полковник Атаходжаев Адил Иргашевич шахсий таркибга Ички ишлар вазири генерал майор Бобожонов Пўлат Раззакович томонидан йўлланган байрам табригини ўқиб эшиттирди. Сўнгра байрам муносабати билан мана шундай шарафли хизмати давомида юксак натижаларга эришиб, наъмунали фаолият олиб бораётган бир гурух ходимлар махсус мукофотлар, навбатдаги харбий унвон ҳамда эсдалик совғалари билан тақдирландилар.\nДарҳақиқат, тинчлик осойишталикни таминлаш, халқ манфаатларини ҳимоя қилишда ички ишлар органлари ходимларининг ахамияти ва масъулияти тобора ортиб бормоқда. Бу эса чин манода ҳар бир ҳодимдан етук малака ва замонавий касбий салохиятга эга бўлган ҳолда ўз хизмат вазифасига мохирона ёндошишни тақазо этади. Байрам тадбири давомида Наманган санъат коллежи қошидаги зарбли ва дамли чолғулар оркестри хамда ёш истеъдод сохиблари томонидан ижро этилган ватанпарварлик рухидаги куй қўшиқлар, иштирокчиларга чинакам кўтаринки кайфият улашди. Бу каби тадбирлар барча шахар ва туман бўлимларида ҳам давом эттирилмоқда.\nPrevious Post:Ишонч телефонлари


14:30 / 09.07.2017\nМўғулистонда ўтган президентлик сайловларининг иккинчи турида мухолифатдаги Демократик партия вакили Халтмаагийн Баттулга ғалаба қозонди. У ўзининг иқтидордаги Халқ партияси вакили бўлмиш рақибидан деярли 10 фоиз кўпроқ овоз тўплади.\nХалтмаагийн Баттулга аввал ҳам Мўғулистон ҳукуматида ишлаган ва кейинроқ бизнес билан шуғулланган\nКеча Бош сайлов қўмитаси 99 фоиз овозлар саноқдан ўтказилгач, президентлик сайловининг иккинчи тури натижаларини эълон қилди. Унга кўра демократ Халтмаагийн Баттулга 50,6 фоиз овоз олган, унинг рақиби — парламент спикери ва Халқ партияси аъзоси Миеэгомбин Энхболд эса 41,2 фоиз.\nХалтмаагийн Баттулга ёшлигида дзюдо ва самбо кураши турлари билан шуғулланган ва Мўғулистон терма жамоаси аъзоси ҳам бўган. У анчадан бери сиёсат билан шуғулланади: парламент депутати этиб сайланган, транспорт вазири бўлган, сўнгра саноат вазири лавозимида ҳам ишлаган.\nБундан ташқари, сайланган президентнинг кенг тармоқли бизнес-манфаатлари ҳам бор: уларнинг орасида меҳмонхоналар, Чингизхонга бағишланган кўнгилочар боғ ҳам бор.


Ўзбекистонда ҳафта бошида қандай об-ҳаво кузатилади? — Sof.uz\n1.04.2019 13:48 19 Ўзбекистон\nЎзбекистон Гидрометеорология маркази 1 апрелдан 3 апрелгача Ўзбекистонда кузатиладиган об-ҳаво ҳақида маълумот берди.\nҚорақалпоғистон ва Хоразм вилоятида ҳаво ўзгариб туради, 2 апрелда баъзи жойларда ёмғир ёғади. 1 ва 3 апрелда ёғингарчилик кутилмайди. Шарқий шамол йўналишини ўзгартириб, ғарбдан 7-12 м/с тезликда эсади, 31 март—3 апрелда 15-20 м/с гача кучайиши мумкин. Ҳарорат кечаси 31 март—1 апрелда 3-8 даража илиқ, 2—3 апрелда 5-10 даража илиқ, кундузи 31 мартда 8-13 даража илиқ, 1 апрелда 13-18 даража илиқ, 2 апрелда 15-20 даража илиқ, 3 апрелда 13-18 даража илиқ бўлади.\nБухоро ва Навоий вилоятларида ҳаво ўзгариб туради, 2 апрелда ёғингарчилик кутилмайди. 3 апрелда баъзи жойларда ёмғир ёғади. Шарқий шамол йўналишини ўзгартириб, ғарбдан 7-12 м/с тезликда эсади, 1—3 апрелда 15-20 м/с гача кучайиши мумкин. Ҳарорат кечаси 5-10 даража илиқ, кундузи 31 мартда 18-23 даража илиқ, 1 апрелда 13-18 даража илиқ, 2 апрелда 20-25 даража илиқ, 3 апрелда 15-20 даража илиқ бўлади.\nТошкент, Самарқанд, Жиззах, Сирдарё вилоятларида ҳаво ўзгариб туради, 2 апрелда ёғингарчилик кутилмайди. 1 апрелда баъзи жойларда ёмғир ёғиши мумкин. 3 апрелда баъзи жойларда ёмғир ёғади. Шарқий шамол йўналишини ўзгартириб, ғарбдан 7-12 м/с тезликда эсади, 1—3 апрелда 15-20 м/с гача кучайиши мумкин. Ҳарорат 31 мартда кечаси 7-12 даража илиқ, кундузи 18-23 даража илиқ, 1 апрелда кечаси 5-10 даража илиқ, кундузи 13-18 даража илиқ, 2 апрелда кечаси 7-12 даража илиқ, кундузи 20-25 даража илиқ, 3 апрелда кечаси 7-12 даража илиқ, кундузи 15-20 даража илиқ бўлади.\nҚашқадарё ва Сурхондарё вилоятларида ҳаво ўзгариб туради, 2 апрелда ёғингарчилик кутилмайди. 3 апрелда баъзи жойларда ёмғир ёғади. Шарқий шамол йўналишини ўзгартириб, ғарбдан 7-12 м/с тезликда эсади, 3 апрелда 15-20 м/с гача кучайиши мумкин. Ҳарорат кечаси 7-12 даража илиқ, кундузи 31 мартда 20-25 даража илиқ, 1 апрелда 18-23 даража илиқ, 2 апрелда 22-27 даража илиқ, 3 апрелда 20-25 даража илиқ бўлади.\nАндижон, Наманган, Фарғона вилоятларида ҳаво ўзгариб туради, 2 апрелда ёғингарчилик кутилмайди. 1 апрелда баъзи жойларда ёмғир ёғиши мумкин. 3 апрелда баъзи жойларда ёмғир ёғади. Шарқий шамол йўналишини ўзгартириб, ғарбдан 7-12 м/с тезликда эсади, 3 апрелда 15-20 м/с гача кучайиши мумкин. Ҳарорат кечаси 5-10 даража илиқ, кундузи 31 мартда 15-20 даража илиқ, 1 апрелда 13-18 даража илиқ, 2—3 апрелда 17-22 даража илиқ бўлади.\nРеспубликанинг тоғли ҳудудларида ҳаво ўзгариб туради, 2 апрелда ёғингарчилик кутилмайди. 1 ва 3 апрелда вақти-вақти билан ёғингарчилик бўлади. 31 март—1 апрелда қор кўчиши хавфи бор. Шарқий шамол йўналишини ўзгартириб, ғарбдан 7-12 м/с тезликда эсади, 1—3 апрелда 15-20 м/с гача кучайиши мумкин. Ҳарорат 31 март—1 апрелда кечаси 0-5 даража илиқ, кундузи 5-10 даража илиқ, 2—3 апрелда кечаси 2-7 даража илиқ, кундузи 7-12 даража илиқ бўлади.\n22.05 14:49 125 Ўзбекистон


Адашмас башоратчи Apple бу йил чиқарадиган барча гаджетларни маълум қилди - Terabayt.Uz\nKGI Securities компанияси вакили Минг-Чи Куо (Ming-Chi Kuo) ўзининг Apple билан боғлиқ аниқ прогнозлари орқали машҳур. Жумладан, у ўтган йили қандай айфонлар тақдим этилишини январь ойидаёқ айтган ва бу башорат тўғри чиққанди.\nБугун – 2019 йилнинг 18 февралида Минг-Чи Куо ўзининг навбатдаги прогнозини эълон қилди. Унга кўра, корпорация бу йил янги iPad’лар, 16 дюймлик MacBook Pro, 31 дюймлик 6K-монитор ва бошқа кўплаб маҳсулотлар тақдим қилади.\nКуо прогнозига қараганда, 2019 йилги iPhone моделлари ҳам iPhone XS ва iPhone XR ўлчамларини сақлаб қолади. Яъни, Apple бу йил ҳам диагоналлари 6,5, 6,1 ва 5,8 дюймлик смартфонлар тақдим этади. Таҳлилчига кўра, уларнинг барчаси USB-C эмас, балки Lightning порти билан жиҳозланади. Шунингдек, янги айфонлар жилосиз (матовый) шиша корпусга, бошқа смартфонларни симсиз қувватлаш функциясига, модернизацияланган Face ID тизимига, сиғимдор аккумуляторга ва уч линзали камера модулига эга бўлади.\nМинг-Чи Куо прогнозига кўра, янги iPad Pro моделларига модернизацияланган процессорлар ўрнатилади. Баҳорда 9,7 дюймлик iPad’нинг янгича – 10,2 дюймлик дисплейли авлоди чиқади. Шунингдек, техник хусусиятлари яхшиланган янги iPad mini ҳам тақдим этилади.\nЎҚИНГ: iPad одам ўлдиргани учун Apple’ни судга беришди\nЭнг қизиғи – Mac компьютерлари ҳақидаги прогноз: таҳлилчига кўра, Apple корпорацияси диагоналига 16 дан 16,5 дюймгача бўлган, умуман янгича дизайнли MacBook Pro намойиш қилади. Бундан ташқари, корпорация 31,6 дюймлик 6K-монитор билан дисплейлар бозорига ҳам қайтади.\n2019 йилги тадбирларидан бирида Apple янги Mac Pro’ни намойиш этади, 13 дюймлик MacBook Pro эса 32 гигабайтлик тезкор хотирали конфигурацияда чиқади. Айни дамда 13 дюймлик MacBook Pro энг илғор конфигурацияда 16 гигабайтлик, 15 дюймлиги эса 32 гигабайтлик «оперативка» билан чиқарилмоқда.\nТаҳлилчининг фикрича, Apple Watch смарт-соатларининг ЭКГ функцияси бошқа мамлакатларда ҳам ишлайдиган бўлади. «Ақлли» соатнинг кейинги авлоди керамик корпусда бўлади.\nБулардан ташқари, AirPods 2, AirPower ва янгиланган процессорли iPod touch шу йилнинг биринчи ярмида савдога чиқарилишини ҳам Минг-Чи Куо тасдиқлаган.\nЭнди Apple’нинг 25 мартда бўлиб ўтадиган навбатдаги тадбирини кутиш қолди.\nЎҚИНГ: 25 мартда Apple қандай тақдимот ўтказяпти?\n#Apple #Apple iPad #Apple iPhone #Apple Watch #iPod touch #MacBook #компьютер #Планшет #смарт-соат #смартфонлар #аксессуарлар #Apple AirPods 2


Ҳуқуқ ҳимоячиси озод бўлди\n30 ноябр 2020, Тошкент вақти: 01:43\nЎзбекистон инсон ҳуқуқлари жамиятининг Самарқанд вилояти Иштихон туман бўлими аъзоси Саттор Ирзаев қамоқдан озод бўлди. У 2005 йилда суд ҳукмига кўра олти йилга қамоқ жазосига ҳукм қилинган эди.\nЎзбекистон инсон ҳуқуқлари жамиятининг Самарқанд вилоят Иштихон туман бўлими аъзоси Саттор Ирзаев қамоқдан озод бўлгани ҳақида Ўзбекистон инсон ҳуқуқлари “Эзгулик” жамияти аъзоси Абдураҳмон Ташанов маълум қилди.\n- Ўзбекистон инсон ҳуқуқлари “Эзгулик” жамияти барча инсон ҳуқуқлари ташкилотлари қатори бир қанча сиëсий маҳбусларнинг қамоқдан озод қилиниши¸ амнистия туфайли бўлса ҳам тезроқ уйига қайтарилиши тўғрисида кўп талаблар билан чиққан. Ана шуларнинг ичида Саттор Ирзаев ҳам бор. Афсуски¸ у муддатдан олдин озод қилингани йўқ. У шу пайтга қадар амнистияларга тушиб¸ унинг қамоқ муддати тугади, дейди Эзгулик жамияти вакили.\nИрландияда фаолият юритаётган Ўзбекистон инсон ҳуқуқлари жамияти раиси Абдужалил Бойматов Саттор Ирзаевнинг қамалиш тарихини эслайди.\n- Саттор Ирзаев 2005 йил 13-14 майдаги Андижон воқеаларидан кейин 4 июнда қамоққа олинган. Булар уч киши қамоққа олинган. Саттор Ирзаев¸ Ҳабибулло Оқпўлатов ва Норбой Холжигитов. Булар учаласи ҳам Иштихон тумани бўйича бизнинг ташкилотнинг аъзолари. Норбой Холжигитов ташкилотимизнинг Иштихон тумани бўйича раиси. 2005 йил 18 октябрда 10 йилга қамалган. Саттор Ирзаев ва Ҳабибулло Оқпўлатов 6 йилга озодликдан маҳрум этилган. Буларнинг учаласи ҳам товламачилик айби билан қамалган, дейди Абдужалил Бойматов.\nЭзгулик жамияти вакили Абдураҳмон Ташанов Саттор Ирзаев жазо муддати тугашидан аввал эмас, балки муддатни ўтаганидан кейин қамоқдан озод бўлганини айтди.\n- Бу ерда диққатга сазовор нарса шуки¸ бошқа маҳбусларга нисбатан қўйиладиган ички тартибни бузиш айби унга қўйилмади. У муддати тугаб, қамоқдан чиқди. Лекин кўпгина сиëсий маҳбуслар ўз вақтида қамоқдан чиққан эмас. Уларга нисбатан сунъий равишда айбловлар қўйилиб¸ "ички тартибни бузди" деган баҳоналар билан ушлаб турилибди.\nМисол сифатида, мана, Мурод Жўраевни яхши биламиз. Мурод Жўраев тўртинчи марта "қамоқхона ички қоидасини бузди" деган айблов билан яна уч йил муддатга кетди. Диндорлар орасида ҳам бунақалар жуда кўп. Бу одамга нисбатан шунақа нарса қўлланилмади, холос, дейди Эзгулик жамияти вакили.\nАйни пайтда Ўзбекистон инсон ҳуқуқлари жамиятининг Франциядаги вице-президенти Толиб Ёқубов жамиятнинг Иштихон туман бўлими аъзоси Саттор Ирзаев озодликка чиққанидан хурсанд эканини айтади.\n- Саттор Ирзаев бизнинг ташкилотимизнинг оддий аъзоси эдилар. Биз у кишини ҳурмат қиламиз ва у кишини қамоқдан озод бўлганлари учун биз жуда ҳам хурсанд бўлдик. У кишига соғлик-саломатлик тилаймиз. Келгуси ишларида омадлар тилаймиз. Келгуси ишлари у кишининг ўзини ҳимоя қилиш¸ яъни қонунсиз қамалганлигини исбот қилиш. Шу соҳада у кишига муваффақиятлар тилаймиз, деди Ўзбекистон инсон ҳуқуқлари жамиятининг Франциядаги вице-президенти Толиб Ёқубов.


Бугун Ироқдаги АҚШ ҳарбийлари Абу Мусаб Ал Зарқавий билан боғлиқ бўлган икки жанггарини қўлга олганини маълум қилди.\n26 июн 2022, Тошкент вақти: 15:21\nҲарбийларга кўра, қўлга олинган Солиҳ Аруғон Халил ва Бассим Муҳаммад Ҳозим Рамади шаҳрида 8-12 декабр кунлари қўлга олинган. Улар “Ҳарун” террорчи гуруҳи етакчилари бўлган. АҚШ ҳарбийлари бу гуруҳни 11 нафар Ироқ гвардияси аскарларини ўлдирганликда ва бир нечта портлашларни содир этганликда айбламоқда.\nМаълум бўлишича, икки нафар жанггарини қўлга олишда тинч аҳоли вакиллари ёрдам берган.\nАйни пайтда, кеча Рождество арафасида Бағдоднинг Мансур худудида кучли портлаш содир бўлгани хабар қилинмоқда. Маълум бўлишича, Мансур худудида мусулмонлар билан христианлар истиқомат қилади.\nПолицияга кўра, портлаш оқибатида 9 киши ҳалок бўлган, яна 14 киши жароҳатланган.\nАниқланишича ёқилғи ташувчи автомашина портлаган ва портлашни худкуш кимса амалга оширган бўлиши мумкин. Портлаш содир этилган кўчада Ливия, Марокаш ва Иордания элчихоналари жойлашган.\nПортлаш АҚШ Мудофаа котиби Доналд Рамсфелднинг Ироққа ташрифи тугашидан бир неча соат ўтиб содир этилди.\nКеча Рамсфелд Ироққа келди. У ўз сафарини Мосулдаги АҚШ ҳарбий базасидан бошлади. Бу ерда бир кун олдин содир этилган портлашда 22 киши ҳалок бўлган эди. Рамсфелднинг айтишича, Ироққа кутилмаганда сафар қилишдан мақсад АҚШ аскарларини шахсан Рождество байрами билан табриклаш бўлган.


Иркутскдаги ўрмонда дарахт кесувчи бўлиб ишлаётган икки ўзбекистонлик ёнғин қурбони бўлди\n11 апрел 2021, Тошкент вақти: 14:13\nИркутск областидаги (Россия) дарахт кесувчилар ётоқхонасида чиққан ёнғиндан икки киши ҳалок бўлди. Марҳумлар Ўзбекистон фуқаролари бўлган. Бу ҳақда ТАСС хабар қилди.\n25 декабрга ўтар кечаси "Бриз" очиқ акциядорлик жамиятига қарашли ётоқхонанинг ёғочдан қурилган икки биносида ёнғин содир бўлган. Ўт кетган биноларда яшаган 15 кишидан 2 нафари ҳалок бўлган 6 киши куйиш жароҳатлари олган.\nҲалок бўлганларнинг шахсига оид маълумотлар ҳамда қолганларнинг қайси давлат фуқароси эканлиги хабарда айтилмаган.\nЖароҳатланган 6 кишининг 5 нафари касалхонада, 1 киши оғир аҳволда эканлиги хабар қилинди.


Маҳсулот коди: DB011\nМаҳсулотни кўрганлар сони: 1064\nАҳмад Ал-Ажмий «Қуръони Карим тиловати»\nАҳмад Али ал-Асмий 1968 йилнинг 24 февралида Саудия Арабистонининг Шарқидаги Хубар худудида таваллуд топган машҳур қорилардан биридир. Аҳмад ал-Асмий Хубарнинг Жанубидаги Муҳаммадия мадрасасининг бошлангич, Зубайр бин Аввом (розияллоҳу анҳу) номли мактабда ўрта босқичии тугатди. «Имом Муҳаммад ибн Сауд» дорулфунунининг фикх куллиётини тамомлагач, Покистоннинг Лохур шаҳрида «Куръоннинг тафсир ва таҳлили» соҳасида докторлик диссертацияларини ҳимоя қилди.\nУ Муғийра бин Шуъба (розияллоҳу анҳу), Хубарнинг марказий жомеъмасжидида, Хубардаги ал-Амир Муҳаммад бин Фатх масжидида, Райён масжидида имомлик лавозимида фаолият олиб борган. Ҳозирда у Жидда шаҳридаги жомеъ-масжидларнинг бирида имомлик вазифасида фаолият юритиб келмоқда.\nМазкур аудио тўпламда Аҳмад Али ал-Ажмийнинг 30 пора Қуръон тиловатлари азиз диндошларимиз учун жамланган.\nҚори: «Аҳмад Ал-Ажмий»\nМаҳмуд Халил Хусорий Қуръони карим тиловати (30 Пора тўлиқ)\n«Маҳмуд Халил Хусорий»Маҳмуд Халил Хусорий 1919 йили Миср қишлоқларидан бирида туғилган. Ўша даврнинг машҳур Куръон ҳофизи Иброҳим Саломдан сабоқ..


Бош саҳифа / Таълим / Германия, Сингапур, Корея Республикаси ва Японияни...\nГермания, Сингапур, Корея Республикаси ва Япониянинг энг яхши мутахассислари ўзбек мактаблари учун дарсликлар ишлаб чиқишади\n2016–2020 йилларда умумтаълим мактаблари учун дарсликларнинг янги авлодини ишлаб чиқиш ва нашр этиш дастури лойиҳасига тайёргарлик бошланди.\nЯнги ўқув дарсликлари ишлаб чиқишдан олдин фанларини ўргатиш тизимида янги стандартлар жорий этилади, деб хабар беради UTга Халқ таълими вазирлиги.\nБиринчи галда аниқ ва табиий фанлар бўйича тамоман янгича таълим услуби киритилади деб тахмин қилинмоқда. Ушбу янгиликлар амалий ўқув машғулотларини янада самарали ишлаб чиқишга қаратилади.\nЯнги дастурлар остида янги дарсликлар ишлаб чиқиш ишига нафақат етакчи маҳаллий мутахассислар, балки Германия, Сингапур, Корея Республикаси ва Япониянинг энг яхши мутахассислари, шунингдек, халқаро олим ва мутахассислар гуруҳи жалб қилинади.\nЯнги ўқув қўлланмаларини яратишда уларнинг инглиз тилида бўйича замонавий ўқув қўлланмалари ишлаб чиқиш ва амалга ошириш тажрибасидан фойдаланилади.\nЯнги авлод дарсликлари илгаригидан тубдан фарқ қилади. Биринчидан, улар ўқитувчилар учун услубий қўлланмалар билан бирга берилади. Иккинчидан, мультимедия иловалари (электрон илова, аудиоёзувлар, видеоқаторлар) мавжуд. Баъзи предметлар мажмуаси ўз ичига ўқувчилар учун иш дафтарларини ҳам олади.


ЎЗЛИДЕП ФРАКЦИЯСИ ФАОЛИЯТИ ЮЗАСИДАН АХБОРОТ БЕРДИ\n2019 йил 9 январь куни Олий Мажлис Қонунчилик палатасидаги ЎзЛиДеП фракцияси томонидан оммавий ахборот воситалари вакиллари учун брифинг ташкил этилди. Бу ҳақда Қонунчилик палатаси Матбуо хизмати хабар берди.\nУнда фракциянинг 2018 йилда амалга оширган ишлари тўғрисидаги ахборот журналистлар эътиборига ҳавола қилинди.\nБрифингда қайд этилганидек, Қонунчилик палатасидаги ЎзЛиДеП фракцияси аъзолари ўтган вақт мобайнида ўз сайловчилари билан тизимли мулоқотлар олиб борди. 2018 йилнинг январь-май ойларида республикамизнинг туман ва шаҳарларида ижтимоий-иқтисодий ривожлантириш соҳаларида олиб борилаётган ишларнинг ҳақиқий ҳолати депутатлар томонидан танқидий-таҳлилий ўрганилди. Жумладан, ЎзЛиДеП фракцияси аъзоларидан иборат депутатлар 14 та ҳудудда фаолият олиб борди. Тасдиқланган жадвалга асосан, ҳудудий комиссиялар томонидан 50 та туман ва шаҳарга чиқишлар ташкил этилди. Шу билан бирга, ЎзЛиДеП фракцияси томонидан жойларда олиб борилган ишлар самарадорлиги ва натижадорлигини таъминлаш, иқтисодиёт тармоқлари ва ижтимоий соҳадаги мавжуд камчиликларни бартараф этиш мақсадида тегишли туман (шаҳар) ва вилоятни ижтимоий-иқтисодий ривожлантириш бўйича «йўл хариталари»га киритилган тадбирларнинг бажарилиши устидан парламент ва депутатлик назорати амалга оширилди.\nТадбирда таъкидланганидек, ЎзЛиДеП депутатлик корпуси ўтган давр мобайнида 12 мингдан ортиқ хонадонга ташриф буюрдилар. Ушбу жараёнларда 43 мингдан ортиқ фуқаролар, шу жумладан, 6,5 мингдан зиёд тадбиркорлик субъектлари вакиллари билан бевосита суҳбатлар ўтказилди. Аниқланган муаммоларни ҳал этишга кўмаклашиш чоралари кўрилди.\nЎзЛиДеП фракцияси аъзолари томонидан парламент назоратини амалга ошириш ҳам сифат жиҳатидан ўзгарди. Президентимиз таклифлари асосида Қонунчилик палатасида «Ҳукумат соати» амалиёти йўлга қўйилди. Мазкур амалиёт фракция фаолиятида самарали қўлланилмоқда. Жумладан, ЎзЛиДеП ташаббуси билан «Ҳукумат соати» доирасида Ўзбекистон Республикаси уй-жой коммунал хизмат кўрсатиш вазирининг «Республика аҳолисини тоза ичимлик сув билан таъминланишида ҳамда ичимлик сувни тежамкорлик билан ишлатишда олиб борилаётган ишлар тўғрисида»ги, Ўзбекистон Республикаси бандлик ва меҳнат муносабатлари вазирининг «Ҳудудларда аҳоли бандлиги масаласида йўл қўйилаётган расмиятчиликларни бартараф этиш, аҳолини иш билан таъминлаш ҳамда меҳнат бозорида ишчи кучига бўлган талабни ошириш бўйича олиб борилаётган ишлар тўғрисида»ги ахборотлари эшитилди.\nУмуман олганда, ЎзЛиДеП дастуридаги вазифалардан келиб чиқиб, мониторинг ўрнатилган вазирлик ва қўмиталар билан тизимли, доимий олиб борилган ишлар доирасида самарали парламент ва депутатлик назорати ўрнатилди. Бунинг натижасида эса, жорий йилнинг ўтган даврида жами 14 марта турли вазирлик ва идоралар раҳбарларининг ахбороти ЎзЛиДеП фракцияси йиғилишларида эшитилиб, тегишли қарорлар қабул қилинди.\nБрифингда фракция аъзолари томонидан турли вазирлик, идора ва ташкилот раҳбарларига депутат сўрови юбориш борасида анчагина фаоллик сезилгани қайд этилди. Масалан, 2016 йилда бор-йўғи 2 та депутат сўрови юборилган бўлса, 2017 йилда ушбу рақам 104 тага, 2018 йилда эса, 113 тага етган.\nТадбирда фракциянинг 2019 йилдаги режалари ҳамда галдаги устувор вазифалари хусусида ҳам журналистларга батафсил маълумот берилди.


Шоҳрух Мирзо Амир Темурнинг тўртинчи ўғли бўлиб, 1377 йил 20 август, пайшанба куни оламга келган. Тарихчи Хондамирнинг берган маълумотига қараганда, Шоҳрухнинг онаси Тағой Туркон оғо Соҳибқироннинг хос канизакларидан бўлиб, Амир Темур кейинчалик уни ўз никоҳига киритган. Шундай бўлса ҳам Шоҳрухни Сароймулкхоним тарбиялаб вояга етказган.\nШоҳрух Мирзо ёшлигиданоқ аҳкоми шариатга қаттиқ риоя қилиб, диний китобларга қизиққан. У 20 ёшигача отаси Соҳибқирон қаватида бўлиб, ҳарбий юришларда, жумладан, Фаластин юришида ҳам фаол қатнашган. Амир Темур 1397 йилда унга Хуросон, Сеистон ва Мозандарон ҳокимлигини бергач, то 1405 йилгача Хуросон ҳукмдори деган ном билан кифояланган.\nФасиҳ Хавафийнинг ёзишига қараганда, Шоҳрух Мирзо Ҳиротнинг нуфузли хўжазодалари раҳнамолигида Хуросон ҳокимлигини бошқарган.\nАмир Темур вафотидан сўнг, Шоҳрух Мирзо тахтга даъвогарлар қаторида валиаҳд Пир Муҳаммад Мирзо билан иттифоқ тузиб, Самарқанд ҳукмдори Халил Султонга қарши курашади. 1407 йили Пир Муҳаммад Мирзонинг фожиали ўлимидан сўнг якка ўзи курашни давом эттириб, 1409 йили Халил Султон устидан қўли баланд келиб, тахтни қўлга киритгач, Мовароуннаҳрни тўнғич ўғли Улуғбек Мирзога, Балхни иккинчи ўғли Султон Иброҳим Мирзога, Ҳисорни марҳум Муҳаммад Султон Мирзонинг ўғли Муҳаммад Жаҳонгир Мирзога, Фарғонани эса марҳум акаси Умаршайх Мирзонинг ўғли Аҳмад Мирзога инъом қилиб, ўзи Ҳиротга қайтиб кетади.\nШоҳрух Мирзо кўп вақтини тоат-ибодат ва китоб мутолаасига сарфларкан, девон ва салтанатни бошқаришда ўктам ва тадбиркор хотини Гавҳаршодбегим фаол иштирок этган.\nШоҳрух Мирзо ихлос ва ниёзмандлик юзасидан дарвешлар ҳамда гўшанишинларга илтифотлар кўрсатиб, Ҳиротнинг Жомеъ масжидида жума намозини халойиқ билан бирга ўқирди. Жума намозларининг бирида (1427 йил 21 феврал) Аҳмад исмли кимса масжид ичида Шоҳрух Мирзога пичоқ санчади. Аҳмад ўша заҳоти қатл этилади. Табибларнинг жонбозлиги билан қилинган муолажадан сўнг заҳм битиб, Шоҳрух Мирзо тузалиб кетади.\n1446 йили Шоҳрух Мирзо ўз набираси, қазвин, Рай ва қум вилоятлари ҳукмдори Султон Муҳаммадга қарши юриш бошлайди. Чунки Султон Муҳаммад бобоси Шоҳрух Мирзога қарши бош кўтариб, Ҳамадон ва Исфаҳонни босиб олиб, Шерозни қамал қилган эди. Шоҳрух Мирзо қўшини ғарбий Эронда ҳеч қандай қаршиликка учрамайди. Нимагаки, бобосининг келаётганини эшитган Султон Му¬ҳаммад Шероз қамалини бўшатиб, тоққа қочган эди. қўзғолон айбдорлари аёвсиз жазоланадилар.\nХуросон Шоҳрух Мирзо даврида сиёсий-ижтимоий, иктисодий ва маданий жиҳатдан анча ривожланди, кўплаб хайрли ишлар амалга оширилди. Масжидлар, мадрасалар, хонақоҳлар, работлар, сар-добалар, қишлоқ ва қўрғонлар қурилиб, мазкур қурилишлар вақф мулклари билан таъминланди. Шоҳрух Мирзонинг мўътадил ички ва ташки сиёсати Хуросонда тинчликнинг барқарор бўлишига олиб келди. Бу даврда тижорат, ҳунармандчилик, деҳқончилик юқори даражада кўтарила бошлади. Айниқса, ҳунармандчилик, тўқимачилик, меъморчилик, ўймакорлик, хаттотлик, муқовасозлик ҳамда қоғоз ишлаб чиқаришга катта эътибор берилди. Шунингдек, металлни қайта ишлаш, қурилиш асбоб-ускуналарини тайёрлаш, кулолчилик санъати ўсди. Булардан ташқари заргарлик, каштадўзлик, кандакорлик, шоҳи ва бошқа хил матолар тўқиб чиқаришга эътибор кучайди. Жумла-дан, маҳаллий ва хориждан олиб келинган хомашёлардан банорас, атлас каби матолар ишлаб чиқарила бошланди. Шу касбнинг моҳир усталари етишиб чиқди. ХIУ-ХV асрларда Хуросонда кулолчилик санъати сопол буюмлар билан бир қаторда сув иншоотларида, ул¬кан бинолар қурилишида ишлатиладиган сопол қувурлар, хилма-хил шакл ва ранглар билан жилоланган сопол кошинлар ишлаб чи-қариш кенг йўлга қўйилди.\nШоҳрух Мирзо мамлакат истиқболини кўзлаб Хитой ва Ҳиндистон ҳукмдорлари билан дипломатик муносабатларни яхшилашга ҳаракат қилди. Мазкур мамлакат элчилари Самарқанд ва Ҳиротда, ўз навбатида ғиёсиддин Наққош раҳбарлигида Хитойда, Абдуразоқ Самарқандий бошчилигидаги элчилар Ҳиндистонда бўлдилар. Шоҳрух Мирзо Ҳирот шаҳар қалъасининг жануб томонида (1410-1411) Мадраса ва хонақоҳ бино қилдирди. Бу пайтда пойтахт Ҳирот ва умуман Хуросонда маданий ва маиший қурилишлар кенг қулоч ёзади.\nҲиротда бир неча шифохоналар мавжуд бўлиб, буларнинг қаторида яна иккита «Дорушшифо» қурилади. Бу шифохоналарнинг биттаси Шоҳрухнинг учинчи хотини Мулкат оғо (Мулк оғо) тарафидан, иккинчиси эса Шоҳрухнинг набираси Алоуддавла (1417-1460) томонидан қурдирилган эди. Мулкат оғо ҳам Гавҳаршодбегим каби Ҳиротда «Дорулҳадис» номли хонақоҳ, иккита ҳаммом, Ҳиротдан 8 фарсах нарида, Амударёга борадиган йўл устида битта работ, Балх шаҳрида бир Мадраса қурдирди.\nШоҳрух даврида Ҳиротда қурилган энг катта ёдгорликлардан бири малика Гавҳаршодбегим тарафидан қурдирилган улкан Мадраса ва мазкур Мадраса ёнида қад кўтарган хонақоҳдир. Бу бинолар 1417 йилда бошланиб, 1437 йилда қуриб битказилган. Мазкур Мадраса ва хо¬нақоҳ ҳозирги кунгача етиб келган бўлиб, хонақоҳга унинг айрим ўғиллари, Гавҳаршодбегим ва бошқа Темурий шаҳзодалар ва маликалар дафн этилган. Шоҳрух Мирзо саройида хизмат қилувчи амалдорлар, беклар, саркардалар ўз номларини абадийлаштириш мақсадида бир қатор маданий ва маиший бинолар қурдиришган. Чунончи, Ҳиротнинг Хиёбон мавзеида қурбон Шайх, Ферузшоҳ, Чақмоқ Шоҳ, Алайҳ Кўкалдош мадрасалари қад ростлаган эди. Бу мадрасаларда диний билимлар билан бир қаторда тилшунослик, адабиёт, тарих, жуғрофия, ҳандаса, риёзиёт, фалакиёт каби илмлар ўқитиларди. Булардан ташқари, фалсафа, мантиқ ва мусиқа илми ҳам анча ривожланган эди.\nҲирот қадим замонлардан турли-туман диний ва илмий китобларга бой шаҳарлардан ҳисобланган. Шоҳрух Мирзонинг ўзи ҳам китобга ўч киши бўлиб, ўзининг бой шахсий кутубхонаси, ўғли Бойсунғур Мирзонинг ҳам ажойиб кутубхонаси бўлган. Бу кутубхоналар қимматли асарларга бойлиги ва хилма-хиллиги билан шуҳрат қозонган.\nУмуман соҳибқирон Амир Темур вафотидан кейин Мовароуннаҳр ва Хуросонда Шоҳрух Мирзонинг ҳукмронлик даврида нисбатан осойишталик ҳукм сурди. Бинобарин, Амир Темур бошлаб берган иктисодий, ижтимоий ва маданий ҳаёт ўз ривожини топди.


Жаҳоннинг энг ёш гроссмейстери – Эргаш Жуманбулбул авлоди\nЖаҳоннинг энг ёш гроссмейстери – Эргаш...\n08.12.2018 15:01 0 254\nСамарқанд вилоят Матбуот уйида тезкор шахмат бўйича мусобақа давом этмоқда. Унда жаҳон ва Осиё чемпионати ғолиби, халқаро гроссмейстер Жавоҳир Синдоров иштирок этмоқда ва самарқандлик ёш шахматчилар учун маҳорат машғулоти (мастер-класс) ўтказмоқда, деб хабар берди «Zarnews.uz».\n— Самарқанд заминида яшаб, ижод қилган машҳур оқин Эргаш Жуманбулбул ўғли авлоди эканимдан фахрланаман, — дейди Жавоҳир Синдоров. — Шунинг учун бу табаррук ота юртимга келиш, бу ерда тенгдошларим билан суҳбатлашиш, уларга билганларимни ўргатиш, шахмат доскаси орқали баҳслашиш менга ҳузур бағишлайди.\nЖаҳоннинг энг ёш гроссмейстери мусобақа давомида, шунингдек, яқинда Туркиянинг Конья шаҳрида ўтказилган Бутунжаҳон шахмат олимпиадаси ва унда эришган муваффақиятлари ҳақида ҳам гапириб берди.\nЖумладан, ёш шахматчиларимизнинг бу ютуғини Шавкат Мирзиёев кеча, 7 декабрь куни бўлиб ўтган Ўзбекистон Республикаси Конституцияси қабул қилинганининг 26 йиллигига бағишланган тантанали маросимдаги маърузасида ҳам алоҳида эътироф этди.\nЭслатиб ўтамиз, Жавоҳир Синдоров октябрь ойида халқаро гроссмейстер унвонига сазовор бўлгани ҳақида «Xabar.uz» портали биринчилардан бўлиб хабар берган эди.\nПрезидент Шавкат Мирзиёев жаҳоннинг энг ёш халқаро гроссмейстери Жавоҳир Синдаровга табрик йўллаб, уни 3 хонали уй билан тақдирланганди.\nЭътиборлиси, бугун, 8 декабрь куни Синдоровлар оиласида қўшалоқ байрам экан. Жавоҳир Синдоров ўзининг 13 ёшини қарши олмоқда. «Xabar.uz» портали ёш иқтидор эгасини таваллуд куни билан муборакбод этади. Унга келгусида бундан-да юксак ютуқлар тилаб қолади.\nшахмат Жавоҳир Синдоров Эргаш Жуманбулбул\nСпорт 12/08, 15:05


Ёши - 21\nАмплуаси - ҳужумчи\nМамлакати - Ўзбекистон\nКлуби - «Бунёдкор» (Ўзбекистон)\nЖорий чемпионатдаги статистикаси - 15та ўйин, 8та гол\nЭлдор - Тошкент клуби етакчиларидан бирига айланиб улгурган. У ўтган йили ўтказилган ёшлар ўртасидаги жаҳон чемпионати қаҳрамонларидан биридир. Эътиборлиси, Шомуродовни аллақачон Ўзбекистон миллий жамоасига ҳам жалб эта бошлашди. Чаққон, тезкор ва техник салоҳияти кучли ҳужумчи. Умуман олганда, Элдор ўз иқтидорини ҳали борича кўрсатгани йўқ. Ҳарқалай, майдондаги ҳаракатларига қараб, ички потенциали анча баланд эканлигини осонгина пайқаш мумкин.\nЁши - 22\nМамлакати - Тожикистон\nКлуби - «Динамо Брест» (Беларусь)\nЖорий чемпионатдаги статистикаси - 9та ўйин, 1та гол\nТожикистон миллий терма жамоаси ҳужумчиси ўз ватанида энг салоҳиятли футболчилардан бири саналади. Майдонда яхшигина техникаси ва тезлиги билан ажралиб туради. Шунингдек, етакчилик қобилиятига ҳам эга. Жаҳонгир Тожикистон термасида 19 ёшида дебют қилган ва ҳозиргача «қизиллар» сафида 8 марта майдонга тушиб, уларда ўз номига 3та гол ёзиб қўйди. Истиқболи баланд ва ўта меҳнаткаш йигит. У каби иқтидорлар ёрдамида Тожикистон термаси янги даражага чиқса, ажабмас. Чунончи, бу юртда Эргашевга ўхшаган янги авлодга мансуб яхши савиядаги ёшлар кўп.\nЁши - 20\nЖорий чемпионатдаги статистикаси - 15та ўйин, 5та гол\nҲамдамов нафақат Ўзбекистон, балки бутун МДҲ мамлакатларида камол топаётган янги авлод вакиллари орасида алоҳида ўрин тутади. Бошқача айтганда, у истиқболли йигитларнинг энг истиқболлиларидан биридир. Шугина эмас - Достонбек ўтган йили ОФК томонидан Осиёнинг энг яхши ёш футболчиси сифатида эътироф этилди. Тўпни ақл билан назорат қилиш ва ўйин моҳиятини тушуниш хусусиятлари таҳсинга лойиқ. У ўтган йили кичик мундиалда чорак финалгача борган Ўзбекистон ёшлар терма жамоасида чинакам етакчи ролини бажарди. Тўғри, Ҳамдамов ўз шериги ва клубдоши Элдор Шомуродовдан фарқли ўлароқ, миллий жамоага мунтазам чақирилмаяпти.\nМамлакати - Қирғизистон\nКлуби - «Крумкачи» (Беларусь)\nЖорий чемпионатдаги статистикаси - ҳали ўйнамади\nҚирғизистон терма жамоаси умиди - Бахтияр Дуйшобеков жорий мавсум легионерга айланди. Яъни Беларусга кўчиб ўтиб, камтарин клуб - «Крумкачи» билан шартнома тузди. Ҳозирча асосий таркибда бирор марта ўйнамаган бўлсада, ўринбосарлар сафида етарли амалиётга эга бўляпти. Ақлий салоҳияти юқори футболчи тез орада асосий жамоада ҳам ўз сўзини айтса, ажабмас. Бахтияр Қирғизистон миллий жамоаси либосини 8та ўйинда кийиш ва ўз голлари ҳисобини очишга улгурди. Ҳа, ушбу рўйхатга тушган бошқа футболчилар статистикасини назарда тутсак, Дуйшобековнинг кўрсаткичлари анча паст. Бироқ факт шуки, у айни пайт Қирғизистон футболидаги энг истиқболли ўйинчидир.\nКлуби - «Пахтакор» (Ўзбекистон)\nЖорий чемпионатдаги статистикаси - 13та ўйин\nЎзбек футболи «олтин авлоди»нинг яна бир вакили. Мамлакатнинг энг совриндор ва машҳур клуби тарбияланувчиси саналган Жавоҳир ҳам ўтган йили ёшлар терма жамоаси муваффақиятига улкан улуш қўшди. У ҳам Шомуродов ва Ҳамдамов каби салоҳият бобида яққол ажралиб туради. Шунингдек, футболча интеллекти баланд. Бежиз 2015 йилдан миллий жамоага жалб этилмаяпти. Ҳозиргача унинг сафида 7 марта майдонга тушгани ҳам кўп нарсадан далолат. Жавоҳир яқин орада нисбатан кучлироқ чемпионатга кўчиб ўтса, бу «сюрприз» бўлмайди. Эҳтимол, мухлислар уни Россия премьер-лигасида кўришар ҳали...\nМамлакати - Туркманистон\nКлуби - «Балкан» (Туркманистон)\nОхирги Ҳамдўстлик кубоги иштирокчиси ҳозирнинг ўзида Туркманистоннинг энг яхши футболчиларидан бири ҳисобланмоқда. Дейлик, охирги мавсумда уни миллий чемпионатнинг энг яхши ҳимоячиси, деб топишди. Тезкор, ақлли футболчи, шунингдек, ўта барқарор. Ўтган йилдан эътиборан туркманлар миллий жамоасига жалб этиляпти. Меканнинг шу қисқа вақт ичида 8та ўйинда қатнашиб, битта гол урганини ҳам алоҳида айтиш керак.\nP.S.: футболчилар статистикаси 31 июль ҳолатига кўра келтирилган. Мисол учун, Шомуродов, Ҳамдамов ва Соҳибовнинг олий лига иккинчи даврасидаги ўйинлари ҳисобга қўшилмаган.


Европани Тошкентга қандай манфаатлар яқинлаштирмоқда?\nФото: Европа иттифоқи\nЕвропа Иттифоқи Ўзбекистон билан янги ҳамкорлик стратегиясини амалга оширмоқда. У аниқ бир иқтисодий лойиҳаларга қаратилган. Аммо бу ҳамкорликнинг эълон қилинмаган жиҳатларидан бири республикани ЕвроОсиё иқтисодий иттифоқига аъзо бўлишига йўл қўймасликдир. Тарих фанлари номзоди Александр Шустовнинг eurasia.expert сайтида эълон қилинган мақоласида шу ҳақда фикрлар билдирилади.\nИюль ойининг иккинчи ярмида «Ўзбекистон-ЕИ» ҳамкорлик кенгашининг 13-мажлиси бўлиб ўтди. Унда Ўзбекистон Ташқи ишлар вазири Абдулазиз Комилов раҳбарлигидаги делегация қатнашди. Томонлар музокаралар якунларига кўра, қатор ҳужжатларни имзолашди. Ҳужжатлар орасида қишлоқ хўжалиги соҳасида молиявий ёрдам бериш бўйича келишув ҳам бор. Унга мувофиқ, ЕИ Қишлоқ ва сув хўжалиги вазирлиги ҳузуридаги илмий-тадқиқот институтларининг моддий-техник базасини модернизация қилиш ва мустаҳкамлаш мақсадида Ўзбекистонга 21,5 млн евро миқдорида грант маблағлари ажратади.\nТошкент ва Брюссель, Ўзбекистон ТИВ матбуот хизмати маълумотига кўра, «кенг қамровли масалалар юзасидан узоқ муддатли ва ўзаро фойдали ҳамкорликни ривожлантиришга тайёрликларини билдирди». Чунки икки томон ҳам «терроризм, диний экстремизм, гиёҳванд моддалар савдоси ва уюшган жиноятчиликка қарши курашиш»дан манфаатдор. Бундан ташқари, Абдулазиз Комилов ЕИга раислик қилаётган Эстония раҳбари Свен Миксер ва Еврокомиссиянинг савдо бўйича бош директорати бўлими раҳбари Петрос Сурмелис билан шериклик ва ҳамкорлик тўғрисидаги келишувга протокол имзолашди.\nЎзбекистон Ташқи ишлар вазирининг Брюсселга ташрифи арафасида Тошкентга ЕКнинг халқаро тараққиёт ва ҳамкорлик бўйича бош директори Стефано Мансервизи ва ЕИнинг Марказий Осиё бўйича махсус вакили Петер Буриан раҳбарлигидаги делегацияси Ўзбекистонга келган эди.\nМузокаралар чоғида, ўзбек нашрларининг хабар қилишича, С. Мансервизи «Марказий Осиё минтақасининг иқтисодий тараққий этиши ва минтақавий барқарорлик сақланишида Ўзбекистоннинг асосий ўрин тутишига эътибор қаратди».\nЕИ вакиллари, шунингдек, мамлакатда иқтисодиётни модернизация ва диверсификациялаш бўйича ўтказилаётган ислоҳотларни қўллаб-қувватлашга тайёрликларини билдиришар экан, бунда қишлоқ жойлардаги хусусий сектор ҳамда энергетика ва сув захираларига сармоя киритиш имкониятларига алоҳида диққат қаратишган.\nХВЖнинг Ўзбекистон учун тавсиялари\nҒарб Тошкентга яна бир муҳим иқтисодий сиёсат – ўзбек сўмининг эркин (бозор) курсини жорий қилишда ёрдам беришга шай. Июль ойи бошида Марказий банк, Молия вазирлиги ҳамда Ўзбекистон Тикланиш ва тараққиёт жамғармаси раҳбарларидан иборат делегация вакиллари Халқаро Валюта жамғармасининг Вашингтондаги бош қароргоҳида бўлишди. Ташрифдан кўзланган мақсадлардан бири, Марказий банк матбуот хизматининг маълум қилишича, «республика валюта бозорини либераллаштириш истиқболлари хусусида фикр алмашиш бўлган».\nХВЖ бош директори Кристин Лагард Ўзбекистон Президенти Шавкат Мирзиёевга ёзилган жавоб мактубида республикага «техник кўмак ва иқтисодий сиёсат масалалари, хусусан, валюта тизимини либераллаштириш бўйича тавсиялар бериш йўли билан ёрдам беришга ваъда берди».\nМиллий валюта курсининг маъмурий буйруқбозлик усулида бошқарилиши Ўзбекистоннинг жиддий муаммоларидан бири ҳисобланади. Чуқур иқтисодий инқироз даврида сўмнинг маъмурий бошқарилиши ҳукуматга аҳоли турмуш даражасининг тушиб кетмаслиги учун сўм курсининг кескин ўзгаришларига йўл қўймаслик, бизнес рентабеллигини таъминлаш, валюта етишмовчилиги ва бошқа шу каби муаммоларни ҳал этиш имконини берди. Аммо бу сиёсат валюта «қора» бозорини шакллантиради ва Ўзбекистоннинг хорижий сармоядорлар нигоҳида жозибадорлигини камайтиради. Улар олинган фойдани Марказий банк курси бўйича долларга алмаштиришлари керак бўлади, бу эса ишлаб топилган пулнинг бир қисмини йўқотишга олиб келади.\nЎзбекистонда сўмнинг бозор курсини жорий қилиш зарурати ҳақида Шавкат Мирзиёев ҳокимият тепасига келганиданоқ сўз юритила бошланди. Аммо республика ҳукумати бу масалада валюта либерализацияси оқибатларидан асосли равишда хавфсираган ҳолда эҳтиёткорлик билан ҳаракат қилишга қарор қилди. Масалан, 2016 йил ноябрь ойида Ўзбекистон ҳукумати айрим товар ва хизматлар экспортидан тушадиган валютани мажбурий сотиш ҳажмини аста-секинлик билан тушириш ҳақида маълум қилди. Халқаро Валюта жамғармаси сўмнинг бозор курсига ўтишида ёрдам бериш билан Ўзбекистонда экспертлик даражасида ўз ўрнини мустаҳкамлаб олади. Шу билан унинг иқтисодий сиёсатига таъсир кўрсатиб, Тошкентнинг Вашингтон ва Брюссель билан сиёсий-иқтисодий алоқаларини мустаҳкамлашда ёрдам беради.\nЎзбекистон Марказий Осиёда асосий давлат\nЭслатиб ўтамиз, машҳур америкалик стратег Збигнев Бзежинский «Буюк шахмат тахтаси»да Марказий Осиё мамлакатлари орасида ҳудуди катталигига қарамай Қозоғистонни эмас, балки Ўзбекистонни ҳал қилувчи давлат сифатида баҳолаган эди. Унга кўра, айнан Ўзбекистон кўпсонли, этник мазмунда асосан бир миллатдан иборат ҳамда миллий ўзлигини англаши нуқтаи-назаридан анча ривожланган аҳолига эга. Шу боисдан ҳам у минтақада етакчилик қилишга бош даъвогардир.\nЎзбекистон Қозоғистондан фарқли равишда Коллектив хавфсизлик шартномаси ташкилоти ва ЕвроОсиё иқтисодий иттифоқи аъзоси ҳисобланмайди. Бу эса, унга бирмунча «эркин» ташқи сиёсат юритишга имкон беради. Шу боисдан ҳам Ғарб, жумладан, ЕИ учун энг камида Ўзбекистон билан муносабатларини шакллантиришда – унинг ЕОИИга аъзо бўлишига йўл қўймаслик муҳим ҳисобланади. Ахир, Ғарб мамлакатлари бу иттифоқни «собиқ Иттифоқнинг янгиланган шакли» деб баҳолашади.\nТурли грант ёрдамлари, ХВЖ мутахассислари томонидан экспертлик маслаҳатлари бу мақсадга жуда муносибдир. Вазифани уддалаш мураккаблиги Ўзбекистоннинг Европадан узоқлиги ва ҳудудий жиҳатдан ўралиб қолганига боғлиқдир. Аммо дипломатия учун «бошқа шу каби» давлатлар тажрибаси кўрсатганидек, бу унчалик ҳам жиддий ҳолат ҳисобланмайди.


Малика | Mobinfo.uz\nАрхив метки: Малика\nЯнги йил олдидан оммага тақдим этилган Xiaomi 12, Xiaomi 12X ва Xiaomi 12 Pro моделларининг Хитойдаги нархлари эълон қилинди. Қайд этиб ўтамиз, юқоридаги моделлар бир билан билан асосан процессори ва\nHonor X30 улкан камераси билан ажралиб туради (ВИДЕО)\nТармоқда Honor X30 смартфонининг тақдимотдан олдинги видеоролиги пайдо бўлди. Аппарат аввало улкан камералар блоки билан ажралиб туради. Унда учта камера жойлашган бўлиб, асосий камера 48-Мплик бўлиши кутилмоқда. Смартфон қора, кумушранг\nЗапись опубликована 16.12.2021 автором admin в рубрике Новости с метками Honor 50, Honor 50 Pro, Honor X30, Малика.\nApple компанияси ўз қурилмалари учун оригинал қисмлар ва асбобларни сотишини эълон қилди, энда фойдаланувчилар уларни ўзлари мустақил таъмирлашлари мумкин. Бу услубда таъмирлаш хизмати iPhone 12 ва 13 телефонлари учун мавжуд бўлади,\nЗапись опубликована 19.11.2021 автором admin в рубрике Новости с метками Apple, Apple iPhone 13, Apple iPhone 13 Pro, Малика, ремонт Айфона.\nXiaomi компаниясининг яқинда тақдим этилган Redmi Note 11 линейкасига кирувчи смартфонларининг Ўзбекистондаги бошланғич нархлари маълум бўлди. Нашримизнинг пойтахтдаги телефон бозорларидаги манбуси берган маълумотга кўра, қурилмани декабрь ойида олиш учун қуйидаги\nXiaomi компанияси Redmi Note 11 сериясига кирувчи смартфонлар сериясини тақдим этди. Биринчи бўлиб, Redmi Note 11 Pro+ флагман модели кўрсатилди. Техник кўрсаткичлар Смартфонга Cortex-A78 ядролари ва Mali-G68 график тезлатгичига эга Dimensity 920\nЗапись опубликована 06.11.2021 автором admin в рубрике Новости с метками Redmi Note 11 Pro+, Малика.\nХакерлар iPhone 13’ни 15 сонияда бузди\nКиберхавфсизлик бўйича ҳар йили ўтказиладиган Tianfu Cup халқаро танловида Pangu Lab (Хитой) номли хакерлар жамоаси масофадан туриб янги Apple iPhone 13 Pro смартфонини бузиб кириб, ўз назоратларига олишди. Бунинг учун\nЗапись опубликована 02.11.2021 автором admin в рубрике Новости с метками Apple iPhone 13 Pro, Малика.\nТаниқли TechInsights нашри битта iPhone 13 Pro смартфони ишлаб чиқарувчига қанчага тушаётгани ҳақида маълум қилди. Бу ҳақида Gizmochina нашри хабар бермоқда. Хусусан, смартфоннинг 256 ГБли версиясида LPRRD4X шаклидаги 6 ГБ оператив\nApple компанияси янги iPhone 13, iPhone 13 mini, iPhone 13 Pro ва iPhone 13 Pro Max моделларини чиыариши ортидан iPhone 12 Pro ва iPhone XR смартфонларини ишлаб чиқаришни тўхтатди, деб\nЗапись опубликована 17.09.2021 автором admin в рубрике Новости с метками iPhone 13, iPhone 13 mini, iPhone 13 Pro ва iPhone 13 Pro Max, Малика.\nКуни кеча 14 сентября Apple iPhone 13 сериясига кирувчи Mini, Pro и Pro Max моделлари тақдимотини ўтказди. Фойдаланувчиларга қизиқлигини эътиборга олиб, барча модификациядаги янги айфонларнинг ўртача нархлари ҳақидаги маълумотларни келтириб\nфдшлRealme брендининг X3 SuperZoom номли 60-карралик зумга эга модели Тошкентда сотувла пайдо бўлди. Моделнинг асосий камераси илғор перископик модулбилан жиҳозланган. Смартфонда ҳисоб китоблар учун кучли саккизядроли Snapdragon 855 Plus процессори\nЗапись опубликована 09.06.2021 автором admin в рубрике Новости с метками Realme X3 SuperZoom, Малика.\nХитойнинг Xiaomi компанияси ўзининг янги симсиз наушниги — FlipBuds Pro’ни тақдим этди. Наушникларга учта микрофон ўрнатилган бўлиб, биттаси овозни орқадан, иккинчиси олдиндан ва учинчиси эса – қўнғироқ вақтидаги нутқдан қабул\nЗапись опубликована 18.05.2021 автором admin в рубрике Новинки с метками AirPods Pro, Xiaomi FlipBuds Pro, Малика.\nVivo’нинг янги фотофлагман сотувга чиқди\nЎзбекистонда Vivo компаниясининг Х60 Pro номли флагман смартфонининг сотувлари бошланди. Ушбу модель камеранинг асосий модули учта датчикдан иборат бўлиб, уларнинг асосийси 48-Мплидир (f/1.5, 26mm, 1/2.0", 0.8µm, PDAF, gimbal stabilization). Телефондаги\nЗапись опубликована 11.05.2021 автором admin в рубрике Новости с метками Vivo Х60 Pro, Малика.


Life style Archives - Page 9 of 10 - hudud24.uz\n2021, 15-Aprel | 21:37\nБош саҳифа Life style Саҳифа 9\nТишларга зарар келтирадиган ичимликлар эълон қилинди\nDilfuza Ergasheva - 12:42 / 02-03-2020 0\nБританиялик стоматолог Кристофер Орр тишлар соғломлигига зарар етказувчи бешта ичимликни аниқлади. “The Sun”нинг ёзишича рўйхатдан асосан алкоголь ва алкоголсиз ичимликлар ўрин олган. Кристофер Оррга кўра,...\n29 февраль — Халқаро камёб касалликлар куни\nDilfuza Ergasheva - 09:48 / 29-02-2020 0\nКамёб касалликларни ўрганиш бўйича Европа ташкилотининг ташаббуси билан 29 февраль йилнинг энг камёб куни бўлганлиги сабабли, шу куни Халқаро камёб касалликлар кунига расмий мақом...\nУмрни узайтириш усуллари топилди\nDilfuza Ergasheva - 09:38 / 29-02-2020 0\n“EurekAlert” порталининг ёзишича, Бостондаги Бригам аёллар шифохонаси олимлари мунтазам қон босимини ўлчаш орқали, умрни бир неча йилга узайтириш мумкинлигини аниқлаган. Ўтказилган тадқиқотда қон босими мунтазам...\nСтив Жобснинг муҳим тавсиялари\nDilfuza Ergasheva - 15:37 / 28-02-2020 0\nСтив Жобс — миллиардер. 56 ёшида ошқозон раки касаллиги билан вафот этган. — Тадбиркорлик оламида юқори натижаларга эришдим. Бошқаларнинг назарида Менинг ҳаётим омад ва муваффақиятлардан...\nКўзгу ёнида: уч дақиқа ортиқлик қилади…\nDilfuza Ergasheva - 13:07 / 27-02-2020 0\nРеспублика ташхис марказидан олинган маълумотларга кўра, кўзгу – инсон қувватини тортиб олар экан. Олимларнинг фикрларига қараганда, ўта кучли руҳий ҳаяжон пайтида инсондан чиқаётган майда...\nБугун ким кашта тика олади?\nDilfuza Ergasheva - 12:51 / 24-02-2020 0\nҚадимий анъаналарга кўра, ўзбек қизлари бўлажак келинчаклар сеплари ҳар хил каштачилик буюмларини ўзлари тайёрлашлари лозим эди. Кашталар қанчалик нозик, чиройли бўлса, шунчалик қимматга баҳоланар...\n1...89109-саҳифа. Жами саҳифалар: 10


Ўзбекистон миллий банки 7 ой ичида 36 млн долларлик 53 минг пул ўтказмаларини амалга оширди\nЎзбекистон ташқи иқтисодий алоқалар миллий банки жорий йилнинг 7 ойи мобайнида 36 млн долларлик 53 минг пул ўтказмаларини амалга оширди. Бу ҳақда компания матбуот хизмати тарқатган хабарномада айтилди.\nТаъкидланишича, бугунги кунда мижозлар 95 нуқта орқали “Азия Экспресс”, Western Union, MoneyGram ва “Золотая Корона” хизматларидан фойдаланган ҳолда пул ўтказмаларини амалга ошириши мумкин. Ўтказмаларни 5 турдаги хорижий валютада: АҚШ долларида, Англия фунт стерлингида, Япония иенасида, Россия рублида ва еврода амалга ошириш мумкин.\nБундай хизматлар мижозларга 2002 йилдан буён кўрсатиб келинмоқда. Шу давр ичида умумий миқдори 1.1 млрд долларлик 1.6 млн операция ўтказилган.


“Арофат” – янги қиёфадаги мактаб\nШимкент шаҳрининг Сайрам даҳасида 900 ўқувчига мўлжалланган “Арофат” хусусий ўрта мактаби очилди. Мазкур тадбирда шаҳар таълим бошқармаси раҳбари Ақерке Абилайхан иштирок этиб, ота-оналар, устозлар, ўқувчилар ва турли ташкилот вакиллари иштирокида рамзий тасмани қирқар экан, республикада биринчилар қаторида бундай хайрли ишга қўл урган мактаб муассиси, таниқли тадбиркор, Қозоғистонда хизмат кўрсатган қурувчи Низомхон Сулаймоновга миннатдорчилик билдирди. У тадбиркорларни Низомхон акадан ўрнак олишга чақириб, келгуси ўқув йилидан бошлаб барча мактабларда жон бошига молиялаштириш жорий этилишини эслатди.\nДарҳақиқат, Элбоши Н. Назарбаевнинг “Қозоғистонликлар фаровонлигининг ўсиши: даромад ва турмуш сифатини ошириш” Мактубида ҳам давлат-хусусий шерикчилигини ривожлантириш зарурияти алоҳида таъкидланган. Эндиликда кўп жойларда бу борада сезиларли ишлар амалга оширилмоқда.\nҲозирги кунда савоб учун масжид қураётган сахий инсонлар кўп, улар орасида турли хайрия тадбирларига маблағ сарфлаётганлари ҳам оз эмас. Бундай шахслар томонидан бунёд этилган меҳмонхоналар, спорт мажмуалари, савдо марказлари, супермаркет, тамаддихона ва ресторанлар, аҳолига хизмат кўрсатиш шохобчалари халқимизнинг оғирини енгил қилмоқда. Чунончи, бундан бир неча йил муқаддам мактабгача таълим муассасаларини кўпайтиришни кўзлаган “Балапан” давлат дастури туфайли тадбиркорлар анчагина қулайликларга эга бўлишган эди. Айниқса, 2015 йил 31 октябрда “Давлат-хусусий шерикчилиги тўғрисида” Қозоғистон Республикаси Қонунининг қабулланиши ишбилармонларга янада катта имкониятлар эшигини очди. “Балапан” давлат дастури доирасида тадбиркорлар томонидан қурилган боғчаларнинг бугунги кундаги самарали фаолияти бунга ёрқин далил.\nМасалан, биргина Н. Сулаймоновнинг саъй-ҳаракати билан қисқа вақт давомида Сайрам даҳасида 6та болалар боғчаси қад ростлаб, бу муаммо тўла ҳал этилди. Кўп ўтмай, замон билан ҳамнафас тадбиркор илк хусусий мактаб қурилишини режалади ва жорий ўқув йили бошида 300 ўқувчига мўлжалланган “Арофат” хусусий бошланғич мактабини очди. Сўнг Низомхон ака уни ўрта мактабга айлантириш тараддудига тушганди...\nТўққиз юз ўринга мўлжалланган, 3 қаватли, жуда қисқа муддат – 3 ойда қад кўтарган мазкур таълим масканининг очилиш маросимига йиғилган меҳмонлар уни кўздан кечириб, бу жойда ўқувчиларнинг чуқур ва пухта билим олиши учун ҳамма шароитлар яратилганига гувоҳ бўлишди. Жумладан, ҳар бир синф хонаси телевизор, компьютер, интерфаол доскалар билан жиҳозланган, шунингдек, ўқитувчиларнинг ишлаши ва дам олишига мўлжалланган хона, тиббиёт бўлими, руҳшунос ва логопед хоналари, ёзги бассейн, спорт ва мажлис заллари, муҳташам ошхона мавжуд.\n– Мактабда таълим рус, ўзбек, қозоқ тилида олиб борилади, – дейди Низомхон ака. – Ўқиш бепул. Шу билан бирга инглиз тили чуқур ўргатилади. Узайтирилган кун гуруҳларида ўқувчилар уй вазифаларини тайёрлашади, шунингдек, тилларни ўрганиш, шаҳмат, шашка, хореография ва мусиқа тўгаракларига қатнашадилар.\nТадбирда сўзга чиққан ўзбекистонлик меҳмон, Низомхон аканинг оғаси Оловхон Сулаймонов, Шимкент шаҳар маслаҳати депутати Ҳусанхон Аҳмадхонов, Қозоғистон ўзбек этномаданият бирлашмалари “Дўстлик” ҳамжамияти раиси Икром Ҳошимжонов, меҳнат фахрийлари Турсунхўжа Хонхўжаев, Қувониш Абдураҳмонов, Махамбет Сапарбаев, Клара Тошматова, Хонимбуви Абдуқодирова, Абдужамил Абдураҳмонов, 104-сонли мактаб директори Ҳулкар Жамолова, А. Яссавий номли ИЧШ раиси Сайдазимхон Эралиев, Ю. Сарёмий номли лицей мактаби директори Баҳодир Нуралиев ва бошқалар\nН. Сулаймоновнинг эзгу ишларига тасанно айтиб, келгуси фаолиятида омад тилашди.\nМеҳмонлар ушбу даргоҳда ўқувчиларнинг пухта билим олиши учун яратилган шароитлардан, шунингдек, ўқув-тарбия ишларининг юқори савияда ташкил этилганидан мамнун бўлишди.\nН. Сулаймонов бу билан тўхтаб қолиш ниятида эмас. Унинг ташаббуси билан ҳозирги кунда Шимкент шаҳрининг “Мирас” кичик мавзесида еттинчи болалар боғчаси ва яна бир – 900 ўринли мактаб қуриляпти.\nУзоқ йиллар Шимкент шаҳридаги 45-сонли мактабга раҳбарлик қилиб, нафақага чиққан фахрий устоз, “Арофат” мактабига директорликка тайинланган Роза Пакнинг номи кўпчиликка яхши таниш. У тадбир якунида сўз олиб, янги мактаб жамоасининг эл равнақи учун хизмат қиладиган ҳар томонлама билимли ва тарбияли ёшларни етиштиришини таъкидлади ва юксак ишонч билдиргани учун Н. Сулаймоновга ташаккур изҳор этди.\n– Президентимиз Нурсултан Назарбаев билан бир неча марта учрашиш ва суҳбатлашиш бахтига муяссар бўлганман, – деди у. – Биздаги фаровонлик мамлакатимиздаги сиёсий барқарорлик, этнослараро ҳамжиҳатлик, тинчлик ва осойишталик туфайлидир. Албатта, бу неъматларнинг қадрига етишимиз, Элбошимизнинг доно сиёсатини қўллаб-қувватлашимиз даркор. Шундай экан, юртимизда амалга оширилаётган бунёдкорлик ишларига муносиб ҳисса қўшайлик!\n“Арофат” бошланғич мактаби ва “Гул Астана”, “Жамолой она”, “Жон болажон” болалар боғчалари тарбияланувчиларининг тадбир давомида ижро этган куй, қўшиқ ва рақслари барчанинг кўнглини шод қилди.\nЗ. МЎМИНЖОНОВ, 2018-12-24, 11:18 317


ахборот технологиялари ва коммуникацияларини ривожлантириш вазири Шуҳрат Содиқов раҳбарлигидаги делегация Россия, Тожикистон, Озарбайжон, ... мулоқотлар ўтказди. Фото: «Xabar.uz» Шунингдек, АКТ вазири Шуҳрат Содиқов Халқаро электралоқа иттифоқи Бош котиби Хоулинь Жао, Бутунжаҳон ...\nахборот технологиялари ва коммуникацияларини ривожлантириш вазири Шуҳрат Содиқов раҳбарлигидаги делегация иштирок этмоқда. Йиғилишда АКТ ... мумкинки, Ўзбекистон рақамли трансформация босқичига ўтди», — деди Шуҳрат Содиқов. АКТ вазирининг таъкидлашича, қуйидагилар давлат сиёсатининг ...\nахборот технологиялари ва коммуникацияларини ривожлантириш вазири Шуҳрат Содиқов раҳбарлигидаги делегация иштирок этмоқда. МДҲга аъзо мамлакатлар ...\nАхборот технологиялари ва коммуникацияларини ривожлантириш вазири Шуҳрат Содиқов, фалсафа фанлари доктори, таниқли маънавият тарғиботчиси ...


Жамият 23.04.2019 33\nИккинчи жаҳон урушида ҳалок бўлган минглаб юртдошларимиз хотирасини ёд этиш, оловли жанггоҳлардан омон қайтиб, оғир кунларни сабр-бардош билан енгган, машаққатли дақиқаларда ўзлигини йўқотмаган, иймони бутун инсонларга ҳурмат-эҳтиром кўрсатиш умуммиллий қадриятга айлангани Қарши шаҳридаги "Ватанпарварлар боғи"да бўлиб ўтган "Уч авлод учрашуви" тадбирида ҳам ўз ифодасини топди.\nУнда вилоятнинг турли ҳудудларида истиқомат қилаётган Иккинчи жаҳон уруши қатнашчилари, фронторти меҳнат фахрийлари, ҳарбийлар ҳамда келгусида ҳарбий соҳани эгаллашга аҳд қилган ёшлар, кенг жамоатчилик, оммавий ахборот воситалари вакиллари иштирок этди.\nУчрашувда уруш қатнашчилари ёшларга бошидан кечирганлари, уруш даври қийинчиликлари ҳақида сўзлаб беришди. Уларни юртимизда ҳукм сураётган тинчликнинг қадрига етиш, Ватанимизни кўз қорачиғидек асраш, виждонли ва мард бўлиш, таълим-тарбия олиш учун яратилган шарт-шароитлардан унумли фойдаланишга даъват этдилар.\nТарихдан биламизки, энг қирғинбарот урушда мамлакатимиздан 1,5 миллион киши қатнашиб, 500 мингга яқини ҳалок бўлган, яна қанчаси бедарак кетиб, қанчаси майиб-мажруҳ бўлиб қайтган. Биргина вилоятимиздан 47 мингдан ортиқ фуқаро, жумладан, 96 нафар хотин-қиз жанггоҳларда бўлиб, уларнинг ярмидан кўпи ортга қайтмаган. Айни пайтда вилоятда 66 нафар Иккинчи жаҳон уруши қатнашчиси ҳаёт. Бугунги авлодлар қаҳрамонларнинг номи, жасорати ва матонатини ҳеч қачон унутмайди. Хусусан, давлат раҳбарининг тегишли фармон ва қарорлари асосида ҳар йили Иккинчи жаҳон урушида ҳалок бўлганларнинг хотирасини абадийлаштириш, бугун ҳам сафларимизда туриб, Ватан обрў-эътиборини юксалтиришга, ёшларни маънавий-ахлоқий жиҳатдан тарбиялашга ҳисса қўшаётган фахрийларни эъзозлаш, уларни моддий-маънавий рағбатлантириш бўйича кўплаб тадбирлар амалга ошириб келинмоқда.\n- Урушни кўрмагансизлар, кўрманглар ҳам, лекин тинчликнинг қадрига етинглар, - дейди Қарши туманидаги Парғуза қишлоғида яшовчи Очил бобо Тошев. - Бу йил мана 100 ёшга кираяпман. Эҳ-ҳе, бу бош бир аср ичида не кунларни кўрмади. Қишлоқдан 77 киши урушга кетиб, 22 нафари қайтди, холос. У кунлардан хотира бўлиб окоп ичида ҳалок бўлган сафдошларимиз, ёниб, вайронага айланган шаҳарлар, завод-фабрикалар, ҳалок бўлган ёш-ёш болалар қолди. Энди қайтиб ундай кунлар бўлмасин. Шунинг учун яхши ўқинглар, ҳалол ишланглар.\nУч авлод вакиллари, мамлакатимизда, хусусан, вилоятимизда амалга оширилаётган бунёдкорлик, ободонлаштириш ишлари, иқтисодиёт соҳасида эришилаётган ютуқлар, фан-таълим янгиликлари, бугунги дориломон кунлар ҳақида дилдан суҳбат қуришди.\nАлбатта, бундай учрашув ва мулоқотлар уруш ҳамда унинг мудҳиш оқибатлари тўғрисидаги бор ҳақиқатни ёшлар онгига чуқур сингдириб бориш, уларни ватанпарварлик, инсонпарварлик, тинчликсеварлик руҳида тарбиялашда муҳим аҳамиятга эга. Шунга мувофиқ, Хотира ва қадрлаш куни тадбирлари корхона ва ташкилотларда, ўқув муассасаларида, маҳаллаларда ҳам уюштирилмоқда.


“Rockstar” консорциумига кирувчи “Microsoft”, “Apple”, “Ericsson”, “Sony” ва “BlackBerry” компаниялари “LG”, “HTC”, “Huawei”,“Samsung”, “Asustek”, “ZTE” ва “Pantech” компанияларини патент ҳуқуқларини бузганликда айблаб, судга берди. Мазкуриш билан ҳозир Техас Округ суди шуғулланмоқда.\n“Rockstar” консорциуми “Google” корпорацияси пайдо бўлишиданолдиноқ контекстли реклама бўйича олтита патентни бузишга улгурганини билдирди. Оддий тил билан айтганда,“Google” компанияси фойдаланувчи қидирув сўровини киритганидан кейин рекламани чиқариш имконини берувчитизимдан фойдаланган.\nБундан ташқари, “Rockstar” консорциуми “Android” операцион тизимида ишловчигаджетларни ишлаб чиқарадиган бошқа қатор компанияларни ҳам судга берди. Улар интернет-протокол фильтри,график интерфейс учун навигация воситаси, хабарларнинг интеграциялашган маркази ва бошқа функцияларгабўлган патент ҳуқуқларини бузганликда айбланмоқда.\nҚайд этиб ўтамиз, “Google” излаш тизими йилига камида50 миллиард доллар пул ишлайди. Мазкур корпорация патент ҳуқуқларини бузган ҳолда бегоналарнинг ютуқлариданфойдаланаётганига “Rockstar”нинг ишончи комил.


Машинаси борларнинг ҳам кўзини куйдирувчи етти велосипед | erkak.uz\nТехнология\t 25/05/2016 0 Dilmurod Karim\n“Космик кемалар коинотни кезиб юрган”, қолаверса, компьютерлашган ҳайдовчисиз автомобиль ва электромобиллар ҳаётимизга кириб келаётган пайтда энг ҳаммабоп, камчиқим транспорт воситаси велосипед назардан четда қоляптими? Йўқ.\nБиз келажак велосипеди номини олишга муносиб инновацион велорусумлар ҳақида маълумот йиғдик. Бундай велосипедларга фақат ҳавас қилиш мумкин.\nВелосипед тузилиши жиҳатдан оддийлик ва мукаммаллик рамзидир. Шу сабабли, беҳуда янгилик яратишга уринаётганларга “велосипедни бошқатдан ихтиро қилма”, дея танбеҳ берилади.\nБироқ қуйидаги велосипедлар муаллифлари бу танбеҳни қулоғига олмаган кўринади. Улар, ҳақиқатан, велосипедни такомиллаштириб, янада қулай, хавфсиз, тезкор ва пухта ҳолга қайта дунёга келтиргандир.\nGi FlyBike йиғиладиган велосипедларнинг энг биринчиси ҳисобланади. Транспорт воситаси кўз ўнгимизда бир неча сониядаёқ кўтариб кетиладиган ихчам қурилмага айланади. У энг енгил материаллардан ясалган бўлиб, 17 кг тош босади. Бундай велосипед билан жамоат транспортида юришингиз, автомобиль юкхонасига ёки иш жойингизнинг бир четига тахлаб қўйишингиз мумкин. Gi FlyBikeни уч хил режимда минса бўлади: оддий, гибрид ва электр режими. Электр қуввати 60 км йўл босишга етади.\nУглерод толасидан ишланган рамасини велосипеднинг ўзига хослиги дейиш мумкин. Барча электр механизмлари раманинг ичида жойланган. Ҳайдаш режимига қараб йўл захираси 45 кмдан 64 кмгача етади. Тезлиги 30 км/соат. ОКО велосипедини Данияда 1600 еврога харид қилиш мумкин.\n“Отоцикл” деганлари келажак велосипедидан кўра кўпроқ ҳаваскор конструкторнинг иш маҳсулига ўхшайди. Бироқ бунда эски услубдаги дизайн билан харидор эътиборини тортиш ҳийласи ишлатилган. Бортидаги замонавий механизмлари воситасида тўла заряд билан 25 км/соат тезликда 64 км йўл босиши мумкин\nGenze механикасининг оддий велосипеддан фарқи йўқ. Шунинг учун исталган вақтда электр симини узиб қўйиб тепкини айлантириб ҳайдаб кетаверасиз. Бироқ “омихта режим”да ҳайдаганга етмайди, бунда велосипедчининг оёғига моторча ёрдамлашади. Агар велосипедчи тамоман чарчаса, тўла электр режимига улаб ҳаракатни давом эттиради. Велосипед роппа-роса 30 км йўл босгач, аккумуляторни ечиб олиб 4 соат зарядланади.\nMoDe:Flex бизга яхши таниш Ford компаниясининг концепти бўлиб, ўтган йилнинг ёзида намойиш этилган. Ушбу велосипед Европанинг автомобиль қатнови тақиқланган кўчаларида ҳайдаш учун махсус ясалган. Йиғилувчи бу “велик” юкхонага бемалол сиғади, кўз очиб-юмгунча транспорт шаклига киритиб, автомобилни бирор жойга қўйиб, йўлни велосипедчан давом эттирсангиз бўлади. MoDe:Flexга замонавий навигацион тизим ўрнатилган бўлиб, об-ҳаво, тезлик, манзилгача қолган масофа ва заряд тўғрисида хабардор қилади.\nЭлектрли велосипед ҳақида гап кетганида дарҳол йўл захираси суриштирилади. Leaos Solar велорусуми ихтирочилари бу масалага ўзига хос ечим топган. Номидан маълумки, велосипед қуёшдан озиқланади. Қуёш панеллар йўл давомида қувватланаверади. Тўғри, йўлда уни тўла зарядлаб бўлмайди, аммо йўл захирасини бир оз ошириш мумкин.\nWi-Bike ихтирочилари аккумуляторни яширмасдан, кўзга ташланадиган жойга ўрнатган. Батарея ўлчами каттагина бўлгани учун йўл захираси 120 кмга етади. Махсус смартфон иловаси ёрдамида Wi-Bike турган жойни GPS воситасида кузатиш, сарфланган энергияни ҳисоблаш, ҳаттоки, босиб ўтилган йўл ҳақида ижтимоий тармоқлар орқали ҳисобот бериш мумкин.\nБу велосипедлар сизга ёқдими? Ёки серчиқим ва бесўнақай, газ билан ҳавони булғайдиган машинангизни миниб юраверасизми?


Аленичев: Акинфеев? Топ дарвозабонлар топ клубларда ўйнайди! - Offside.uz – Offside'да бўлинг, офсайдда қолманг!\nАленичев: Акинфеев? Топ дарвозабонлар топ клубларда ўйнайди!\nМоскванинг “Спартак” клуби бош мураббийи ўйиндан олдин ўтказилган матбуот анжуманида “Ростов”дан учралган мағлубият, Комбаровнинг жаримаси ва Мутконинг сўзлари ҳақида фикр билдирди.\n— “Ростов” билан бўлиб ўтган учрашувдан кейингги кайфиятимиз муҳим эмас, дея гап бошлади Аленичев. “Биз ўйинни эртаси куниёқ қайта томоша қилиб чиқдик ва йўл қўйилган хатолардан етарлича хулоса чиқардик. Сўнгги уч кундан бери фақатгина “Кубан” жамоасига қарши бўладиган ўйин ҳақида ўйламоқдамиз. Краснодарликларда молиявий муаммолар мавжуд. Лекин шундай бўлишига қарамасдан, эртага бизни қийин ўйин кутмоқда. Йигитлар тушуниб туришибди бизни фақатгина ғалаба қаноатлантиришини.\n— Айтишларича, ўтказиб юборилган биринчи гол ўйин тақдирини ўзгартириб юборибди. Мана шундай ҳолат такрорланмаслиги учун нима қилиш керак?\n— Умид қиламанки, бундай ҳолат такрорланмайди. Тўғри, тезкор гол тактик ўзгариш қилишимизга мажбур қилди. “Ростов”га қарши ўйинда Макеев ўрнига Ивелинни туширишга мажбур бўлдик. Ишонаманки, “Кубан” билан ўйинда ўйин бизнинг назоратимиз остида ўтади.\n— Виталий Мутконинг Лапочкин ҳақидаги фикри ҳайрон қолдирмадими?\n— Йўқ! Ҳакамлар хато қилишади, бу табиий ҳол. Шунчаки спорт вазири чемпионатнинг якуни бўлганлиги ва ҳар бир кичик хато турнир жадвалида катта ўзгаришларни юзага келтиришини айтди, холос. Ўйлайманки, Мутко ҳакамлар мавсум сўнггида ортиқча хотиржамликка берилиб кетмасин деган мақсадда гапирди.\n— Мураббий штаби қандай йўл билан футболчиларга психолог тарафдан ёрдам беряпти?\n— Бу жуда қийин, айниқса, чемпионатда барчаси ҳал бўлаётган паллада сенга рақобат қилаётган жамоадан учралган мағлубиятдан сўнг. Футболчиларни яхши ҳолатга олиб келиш бироз мушкул вазифа. Аммо, биз футболчиларни юзларида чеҳра пайдо бўлиши учун қўлимиздан келган барча ишларни амалга оширмоқдамиз. Биз эртанги баҳсга аввалги учрашувдаги мағлубиятни унутган ҳолда тайёргарлик кўрмоқдамиз.\n— Комбаровнинг майдондан четлатилишидан сўнг жамоангизда чап қанот ҳимоясида муаммо юзага келди. Балки, Мельгарехо “Бенфика”даги сингари бу ишни амалга оширар?\n— Ким унда?\n— Сизда вариантлар борми?\n— Сергей Овчинников Акинфеев Россиянинг янги футболидаги топ дарвозабон деди.\n— Игорьни табриклайман, ЦСКА мухлисларини хурсанд қилишда давом этсин. Россияда Акинфеев билан рақботалша оладиган дарвозабонлар етарлича. Жаҳон миқиёсидаги топ дарвозабон деган гапга қўшилмайман. Фикримча, топ савиядаги дарвозабонлар топ клублар таркибида ҳаракат қилади. Тўғри, Акинфеев кучли дарвозабон, терма жамоамизга фойдаси тегяпти.\n— 10 йил муқаддам Александр Старков ҳақида интервью берган эдингиз...\n— Сиз мени юбилей билан табрикламоқчимисиз? Бокал шампан виноси кўтариш керакми? Мен бу ҳақда гапириб бўлганман…\n— “Спартак” бешта ҳимоячи билан ўйнаётган ўйинлари яхши чиқмаяпти.\n— Асло қўлилмайман! ЦСКА ва “Зенит” клубларига қарши биринчи даврада ҳам бешта ҳимоячи билан ҳаракат қилган эдик. “Ростов”га қарши ўйиннинг дастлабки 30 дақиқасида сифатли футбол намойиш этдик. Тўғри, натижа қўлга киритилмади. Лекин, бу “Спартак”нинг жорий йилдаги энг яхши ўйинларининг бири бўлди.\n— Леонид Федун “Ростов”га қарши ўйиндан кейин жамоадан норози бўлмагани ҳақиқатми?\n— Мен “Спартак-2”ни ўйинида жамоамиз раҳбари билан бирга эмас эдим. Умуман олганда, “Ростов”га қарши ўйиннинг биринчи таймида яхши ўйин кўрсатдик.\n— Гап-сўзлар юрибди…\n— Биз гап-сўзларни муҳокама қилмаймиз, — деб гапни қисқа қилди “Спартак” клуби матбут хизмати раҳбари Леонид Трахтенберг.\n— Кузда жамоани олти нафар футболчи тарк этиши ҳақида маълумот берилган эди. Жамоа янгидан шаклланади. Жамоани янгидан барпо этиш учун клубда маблағ борми?\n— Ҳали олдимизда бир қатор ўйинлар бор, чемпионатда ҳар қандай натижа қайд этилиши мумкин. “Спартак” асосан ёшларга эътибор қаратмоқда. Шунинг учун биз ўйлаб кўрамиз легионер футболчи олиш фойда келтирадими ёки йўқ. Нима бўлган ҳам ҳамма нарса ёзда содир бўлади.\n— Ижрада юрган Давидов ва Таскиларни кузатиб турибсизми?\n— Униси ҳам, буниси ҳам ўйнамаяпти, худди Павел Яковлев сингари. Улар ёзда таркимизга қайтишади, шунда ўйлаб кўрамиз.\n— Комбаровнинг четлатилишига қандай қарайсиз?\n— Дмитрий билан гаплашдим. Бундай ҳаракат яхшимаслигини ўзи ҳам билиб турибди. Клуб Комбаровни жаримага тортди, мен буни яширмайман.\n— Илья Цымбаларнинг хотира ўйинига борасизми?\n— Таклиф олдим. Аммо, ҳозир сиёсий жараён ваҳима бўлаётганлиги учун хавфсизлигимизни ҳеч ким таъминлаб беришни ўз зиммасига олмаяпти. Агар Москвада ташкил қилинганида борми...Йўқ, бормайман!\n08/04, 19:30 0


Ўзбекистонда ҳар йили 600 га яқин аёл ўз жонига қасд қилмоқда\nЎзбекистонда ҳар йили 600 га яқин...\n12.07.2019 13:57 0 1635\nКеча Ахборот ва оммавий коммуникациялар агентлигида «Оиладаги зўравонлик масалалари, турли вазиятлар таҳлили ва бу борада олиб борилаётган чора-тадбирлар» мавзусида брифинг журналистлар билан мулоқот бўлиб ўтди.\n«Ҳозирги вақтда ўз жонига қасд қилиш дунё миқёсида жамиятнинг глобал муаммосига айланиб қолди, — деди Хотин-қизлар қўмитаси раиси Элмира Боситхонова. — Жаҳон соғлиқни сақлаш ташкилотининг маълумотига кўра, ҳар йили 4-5 миллион нафар инсон ўз жонига қасд қилади. Европа мамлакатлари бу борада олдинги ўринларда».\n«Ўзбекистонда эса ўз жонига қасд қилиш бўйича йилига ҳар 100 минг кишига 5,2 та ҳолат тўғри келмоқда, — деди Боситхонова. — Лекин шу кўрсаткич ҳам биз учун кўп. Шунинг учун давлатимиз раҳбари бу муаммога жиддий эътибор бериш, унинг олдини олиш чоралари бўйича топшириқлар беряптилар».\n«Ўзбекистонда 2019 йилнинг ўтган даврида эркаклар ва аёллар ўртасидаги суиқасд кўрсаткичлари таҳлил қилинганда, эркаклар билан боғлиқ ҳолат 57,3 фоизни, аёллар билан боғлиқ ҳолат 42,7 фоизни ташкил этди», — деди Элмира Боситхонова.\n«Мен фоиз кўрсаткичларида айтиб ўтдим, буни аҳоли сонига тақсимлаб ҳисоб-китоб қилса, аниқ рақамлар келиб чиқади, — деди Боситхонова. — Ўзбекистон аҳолиси 33 млн эканини инобатга олсак ва фоизлар кесимида чамаласак, мамлакатимизда 700 дан ортиқ эркак ҳамда 600 га яқин аёл суиқасд қилаётгани маълум бўлади».\nХотин-қизлар қўмитаси аёл ўз жонига қасд қилиш


БМТнинг Нью-Йоркдаги бош қароргоҳида ёмон об-ҳаво туфайли дам эълон қилинди\n07:32 / 14.03.2017\nБутун, 14 март куни БМТнинг Нью-Йоркдаги бош қароргоҳида ёмон об-ҳаво шароити туфайли дам эълон қилинди. Шаҳарга қор бўрони яқинлашмоқда. Об-ҳаво мутахассисларининг прогнозларига кўра, бугун кучли шамол ва изғирин сабабли умуман кўчага чиқиш хавфли бўлади.\n"БМТнинг марказий муассасалари мажмуаси 14 март куни ёмон об-ҳаво туфайли ёпиқ бўлади", деб айтилди БМТ матбуот хизматида.\nАввалроқ ёмон об-ҳаво сабабли Германия канцлерининг 14 март куни Вашингтонга ташрифи бекор қилингани маълум қилинганди. Шу сабабли Меркель ва АҚШ президенти Дональд Трампнинг учрашувини 17 мартга кўчиришга қарор қилинган.\nБМТ Нью-Йорк ёмон об-ҳаво


Олий Мажлис Сенатида йиғилиш бўлиб ўтди. Унда иштирок этган президент Шавкат Мирзиёев жиноятчиликнинг олдини олиш ва унга қарши курашиш ҳақида гапирди.\n«Жиноятчиликка қарши курашиш ва ҳуқуқбузарликнинг барвақт олдини олиш масаласи Сенатнинг доимий эътиборида бўлиши керак.\nАгар афв этилганларнинг ижтимоий ҳаётга мослашувини таъминламасак, афв этиш тўғрисида биз қабул қилган фармонларнинг обрўси, таъсири нима бўлади?» - деди давлат раҳбари


20:20 / 02.11.2016 | Tohir Vosiqov | 1804\nВа алайкум ассалом! عَنِ ابْنِ عُمَرَ رَضِيَ اللهُ عَنْهُمَا قَالَ كَانَ النَّبِيُّ صَلَي الله عَلَيْهِ وَسَلَّم إِذَا جَلَسَ فِي الصَّلَاةِ وَضَعَ كَفَّهُ الْيُمْنَى عَلَى فَخِذِهِ الْيُمْنَى وَقَبَضَ أَصَابِعَهُ كُلَّهَا، وَأَشَارَ بِإِصْبَعِهِ الَّتِي تَلِي الْإِبْهَامَ، وَوَضَعَ كَفَّهُ الْيُسْرَى عَلَى فَخِذِهِ الْيُسْرَى رَوَاهُ الْخَمْسَةُ إِلَّا الْبُخَارِيَّ Ибн Умар розияллоҳу анҳумодан ривоят қилинади: «Набий соллаллоҳу алайҳи васаллам қачон намозда ўтирсалар, ўнг кафтларини ўнг сонларига қўяр, бармоқларини тугиб, бош бармоқ ёнидаги бармоқлари билан ишора қилар эдилар. Чап кафтларини чап сонларига қўяр эдилар». Бешовларидан фақат Бухорий ривоят қилмаган. Ушбу ҳадиси шарифда ташаҳҳудда ўтириш ва унда қилинадиган ишлар ҳақида сўз кетмоқда. Ташаҳҳудда ўтирганда ўнг кафтни ўнг сонга, чап кафтни чап сонга қўйиб ўтириш. Бармоқларни қиблага қаратиб ўтириш. Ўнг қўл бармоқларини тугиб, бош бармоқ ёнидаги кўрсаткич бармоқ ила ишора қилиш. Ўша бармоқни араб тилида «саббоба» дейилади. Шунинг учун ташаҳҳудда қилинадиган ишорани ҳам «ишораи саббоба» дейилади. «Ишораи саббоба» ташаҳҳудда «Ашҳаду аллаа илааҳа», деганда «Лаа илааҳа»ни айтаётганда кўрсаткич бармоқни юқорига кўтариш ва «иллаллоҳу»ни айтганда тушириш билан бўлади. Ўша бармоқни кўтаришда бошқа бармоқларни йиғиб олинади. Баъзилар ушбу ривоятдаги «бармоқларини тугиб»ни ташаҳҳудга ўтиришда тугиб ўтиради, деб тушунганлар. Шунинг учун аввалдан қўлларини муштга ўхшатиб ўтиришади ва «Лаа илааҳа»га келганда кўрсатгич бармоқларини юқорига кўтаришади. Бармоқларни тугмасдан, уларни оддий ҳолатда қиблага қаратиб, учларини тиззага етказиб ўтириш кўпроқ маъқул бўлган. «Саббоба» сўкиш деганидир. Бинобарин, «ишораи саббоба»нинг маъноси – «сўкиш ишораси» бўлади. Ташаҳҳудда «Ашҳаду аллаа илааҳа иллаллоҳу»нинг «Лаа илааҳа»сида кўрсаткич бармоқни кўтариш шайтонни сўкиш бўлади. «Ишораи саббоба»ни қилиб, бармоқни тушириш шайтонни темир қамчи билан уришдек гап, дейилади. Ишорани қилгандан сўнг намоз тамом бўлгунча ўша бармоққа қараб турилади. Ишораи саббоба пайтида тугилган бармоқлар намознинг охиригача ҳам ёзиб юборилмайди. Баъзи уламоларимиз бу ишорани қилмасликни айтганлар. Аммо Ибн Ҳумом ва Али Қорий каби уламоларимиз: «Буни қилмаслик ривоят ва дироятга хилоф бўлади», деганлар. Биз эса устози ўргатганлар қилсин, ўргатмаганлар қилмасин, аммо ихтилоф бўлмасин, деймиз. (“Кифоя” китобидан). Валлоҳу аълам!


Ўзи йўқдек, овозаси ўқдек. Сирли қўшин – «Вагнер» ҳақида нималар маълум? - Zamin.uz\nУлар ўшанда «ёлланма ишчилар» ниқоби остида собиқ ҳарбийларни йиға бошлайди ва бу ёлланма жангчилар Сурияда бўлиб ўтаётган фуқаролар урушида ҳукумат қўшинлари тарафида туриб жанг қилади. Орадан бироз ўтиб Россияга қайтган «Славянский корпус» ХҲК жангчилари ва раҳбарлари ёлланма ҳарбий хизмат учун ҳибсга олинади ва бироз ўтиб шубҳали тарзда уларнинг ҳаммаси қўйиб юборилади.\nКейинчалик «Славянский корпус» ХҲК таркибида Суриядаги ҳарбий ҳаракатларда иштирок этган собиқ ҳарбийларнинг «изи» Украина шарқидаги айирмачилар орасидан топилади. Улардан бири 2013 йил «Славянский корпус» ХҲК таркибига ўтгунча Россия Федерацияси Қуролли кучлари Бош штаби бош бошқармаси махсус бўлинмаси сафида хизмат қилган подполковник Дмитрий Валерьевич Уткин эди.\nThe Bell сайти 2015 йилда «Вагнер»нинг йиллик харажатларини 5-10 миллиард рублгача баҳолаган. Бу харажатларга йиллик иш ҳақи, базани кўчириб бориш, турар жой ва овқатланиш, турли ускуналар учун бир марталик харажатлар, жангларда ҳалок бўлганларнинг оилаларига товон пули тўлаб бериш кабилар киради. «Вагнер» таркибида хизмат қилганларга пул нақд тўланган ва улар ҳеч қаерда расмийлаштирилмаган. Қурол-яроқ ва ускуналар яширинча сотиб олинган. The Bell сайтига кўра, «Вагнер» ва ХҲКлар давлат ва «юқори мартабали тадбиркорлар» томонидан молиялаштирилган. Жараён тепасида асосан давлат буюртмалари билан ишлайдиган петербурглик таниқли тадбиркор Евгений Пригожин турган, ХҲКнинг таъминоти билан унинг компаниялари шуғулланган.\nШу ўринда Ливияда Россия билан манфаатлари тўқнаш келган Туркия президенти Ражаб Тоййиб Эрдўған «Вагнер» жангчилари Ливияда жанг қилаётганини ва бунга исбот сифатида Россия Мудофаа вазири Сергей Шойгу, Россия қуролли кучлари Бош штаби бошлиғи Валерий Герасимов, Ливия миллий армияси қўмондони Халифа Ҳафтар ҳамда «Вагнер» хусусий ҳарбий компанияси раҳбари деб аталган киши биргаликда акс этган фотосурат борлигини айтганди. “Замин” янгиликларини “Telegram”да кузатиб боринг\n29-11-2019, 06:00, Дунё\n21-06-2019, 10:42, Дунё


Шомуродовнинг интеллектуал салоҳияти премьер-лига ҳужумчиларидан устун - Zamin.uz\nШомуродовнинг интеллектуал салоҳияти премьер-лига ҳужумчиларидан устун\n- Нега ҳайратланишим керак? Эсингиздами, мен сизга интервью бериб, Элдорнинг интеллектуал салоҳияти премьер-лига ҳужумчилариникидан баланд эканини айтган эдим. “Ростов”да ўйнаган дастлабки вақтлардаёқ, Шомуродов эътиборимни тортган эди. Мана, ҳаммаси зўр кетяпти ва мен ҳақ бўлиб чиқдим-ку. Ҳозир Шомуродовга “Ювентус” қизиқаётгани ҳақида кўп ёзишмоқда. Элдорнинг маҳорати, ўйинининг сифати Италия чемпионатида ўзини кўрсата олишига хизмат қилмоқда.\nДарҳақиқат, Россия чемпионатидан А Серияга йўл олган футболчилар орасида ҳозирча фақат Элдор Шомуродов ўз жамоасининг етакчи футболчисига айлана олди. Яқинда “Женоа” президенти Энрико Прециози ўзбек ҳужумчиси айни пайтда мураккаб вазифани бажараётган жамоага жуда керак эканини айтиб, унинг бошқа клубга трансфер қилинмаслигини билдирди. “Замин” янгиликларини “Одноклассники”да кузатиб боринг\nЯнгиликлар » Спорт » Шомуродовнинг интеллектуал салоҳияти премьер-лига ҳужумчиларидан устун


Faoliyati to'g'risidagi axborotlar - O'zbekiston Respublikasi Uy - joy kommunal xizmat ko'rsatish vazirligi\nЎзбекистон Республикаси Уй-жой коммунал хизмат кўрсатиш вазирлигининг фаолияти тўғрисидаги ахборотлар\n1. Ўзбекистон Республикаси Уй-жой коммунал хизмат кўрсатиш вазирлигининг (кейинги ўринларда вазирлик деб юритилади) таркибий бўлинмалари ва тасурруфидаги ташкилотларнинг ҳуқуқий мақомини белгиловчи норматив-ҳуқуқий ҳужжатлар;\n2. Вазирлик томонидан қабул қилинган норматив-ҳуқуқий ҳужжатлар ҳамда бошқа норматив ҳужжатлар, шунингдек уларнинг ижроси тўғрисидаги маълумотлар;\n3. Вазирлик томонидан қабул қилинган норматив-ҳуқуқий ҳужжатларга, норматив ва бошқа ҳужжатларга ўзгартиш ва қўшимчалар киритиш, шунингдек ушбу ҳужжатларни ўз кучини йўқотган деб топиш тўғрисидаги маълумотлар;\n4. Вазирлик томонидан ишлаб чиқилаётган норматив-ҳуқуқий ҳужжатларнинг ва бошқа норматив ҳужжатларнинг лойиҳалари тўғрисидаги маълумотлар;\n5. Вазирлик томонидан Давлат дастурлари ҳамда бошқа дастурлар амалга оширилиши тўғрисидаги маълумотлар;\n6. Вазирлик томонидан ўтказиладиган оммавий тадбирлар (мажлислар, кенгашлар, учрашувлар, матбуот конференциялари, брифинглар, семинарлар, давра суҳбатлари ва бошқалар) тўғрисидаги маълумотлар;\n7. Вазирликнинг давлат ҳокимияти ва бошқарувининг бошқа органлари, жисмоний ва юридик шахслар, шунингдек хорижий ва халқаро ташкилотлар билан ҳамкорлиги тўғрисидаги маълумотлар;\n8. Амалга оширилишида вазирлик иштирок этаётган Ўзбекистон Республикасининг халқаро шартномалари тўғрисидаги маълумотлар;\n9. Вазирликнинг фаолияти соҳасига тааллуқли бўлган тармоқ (ҳудуд)нинг ҳолатини ва унинг ривожланиш суръатини тавсифловчи асосий кўрсаткичлар ҳақидаги, шу жумладан ижтимоий-иқтисодий ривожланиш кўрсаткичлари тўғрисидаги маълумотлар;\n10. Бўш иш ўринлари, ишга қабул қилиш шартлари ва бўш иш ўринларини эгаллаш учун номзодларга қўйиладиган талаблар тўғрисидаги маълумотлар;\n11. Вазирликнинг очиқ ҳайъат мажлисларини ўтказиш режалари, шу жумладан мажлисларнинг кун тартиби лойиҳалари, улар ўтказиладиган сана, жой, вақт ҳамда мажлисларда ҳозир бўлиш тартиби.\nЭслатма: Вазирликнинг фаолияти тўғрисидаги ахборот жумласига қонун ҳужжатларига мувофиқ бошқа маълумотлар ҳам киритилиши мумкин.


19 май, 2020, 21:32\nТеглар:Бокс Ўзбекистон | Ҳасанбой Дўсматов | Ҳиндистон\nУ Амит Пангал таклифига ўз муносабатини билдирди.\nХабарингиз бор, ҳиндистонлик машҳур боксчи Амит Пангал билан сайтимиз учун махсус интервью уюштирган эдик. Мазкур суҳбат чоғида ҳинд спортчиси ўз вақтида рингдаги принципиал рақиби бўлган, ҳамюртимиз Ҳасанбой Дўсматовни жуда ҳурмат қилишини ҳамда ўз тўйига таклиф этишини айтиб ўтганди. Ўз ўрнида ушбу таклифни боксчимизнинг шахсан ўзига етказишимизни ҳам илтимос қилганди. Биз мазкур “омонат”ни ўз эгасига етказиш баробарида Ҳасанбойнинг ушбу таклифга бўлган муносабати билан ҳам қизиқдик.\n- Тўғриси, интервьюни ҳам ўқиб чиқдим. Амитнинг бундай эътиборидан жуда хурсанд бўлдим. Instagram саҳифамга ҳам ёзган экан. Ўз ўрнида мен ҳам уни жуда ҳурмат қиламан. Ажойиб инсон ва кучли боксчи. Бир-икки бор суҳбатлашганимизнинг ўзидаёқ унинг қувноқ, самимий инсон эканлигини англаганман. Юксак эҳтиром кўрсатиб, таклиф қилган экан, боришга ҳаракат қиламан. Ҳозирча тўйининг қачон бўлиши номаълум шекилли... Агар, карантиндан сўнг, жангимга яқин санада бўлмаса, албатта, бораман!\nИНТЕРВЬЮ Амит Пангал: "Сўзларимни Ҳасанбой Дўсматовга етказиб қўйинг" ...\nВидео Ўзбек боксчиларининг асосий рақобатчиси янги имижда...\nФото Ўзбек боксчилари қайси футбол клубларига мухлислик қилишади? (1-қисм)